pli: Attattho vā parattho vā ubhayattho vā diṭṭhadhammiko vā attho samparāyiko vā attho uttāno vā attho gambhīro vā attho gūḷho vā attho paṭicchanno vā attho neyyo vā attho nīto vā attho anavajjo vā attho nikkileso vā attho vodāno vā attho paramattho vā attho, sabbaṁ taṁ antobuddhañāṇe parivattati.


nikaya: ps

layer: root

title_pli: Paṭisambhidāmagga 3 Paññāvagga

pli: Sabbaṁ kāyakammaṁ buddhassa bhagavato ñāṇānuparivatti.


pli: Sabbaṁ vacīkammaṁ buddhassa bhagavato ñāṇānuparivatti.


pli: Sabbaṁ manokammaṁ buddhassa bhagavato ñāṇānuparivatti.


pli: Atīte buddhassa bhagavato appaṭihataṁ ñāṇaṁ.


pli: Anāgate buddhassa bhagavato appaṭihataṁ ñāṇaṁ.


pli: Paccuppanne buddhassa bhagavato appaṭihataṁ ñāṇaṁ.


pli: Yāvatakaṁ neyyaṁ tāvatakaṁ ñāṇaṁ, yāvatakaṁ ñāṇaṁ tāvatakaṁ neyyaṁ.


pli: Neyyapariyantikaṁ ñāṇaṁ, ñāṇapariyantikaṁ neyyaṁ.


pli: Neyyaṁ atikkamitvā ñāṇaṁ nappavattati.


pli: Ñāṇaṁ atikkamitvā neyyapatho natthi.


pli: Aññamaññapariyantaṭṭhāyino te dhammā.


pli: Yathā dvinnaṁ samuggapaṭalānaṁ sammā phusitānaṁ heṭṭhimaṁ samuggapaṭalaṁ uparimaṁ nātivattati, uparimaṁ samuggapaṭalaṁ heṭṭhimaṁ nātivattati, aññamaññapariyantaṭṭhāyino;


pli: evameva buddhassa bhagavato neyyañca ñāṇañca aññamaññapariyantaṭṭhāyino.


pli: Sabbadhammesu buddhassa bhagavato ñāṇaṁ pavattati.


pli: Sabbe dhammā buddhassa bhagavato āvajjanappaṭibaddhā ākaṅkhappaṭibaddhā manasikārappaṭibaddhā cittuppādappaṭibaddhā.


pli: Sabbasattesu buddhassa bhagavato ñāṇaṁ pavattati.


pli: Sabbesaṁ sattānaṁ buddho āsayaṁ jānāti, anusayaṁ jānāti, caritaṁ jānāti, adhimuttiṁ jānāti.


pli: Apparajakkhe mahārajakkhe tikkhindriye mudindriye svākāre dvākāre suviññāpaye duviññāpaye bhabbābhabbe satte pajānāti.


pli: Sadevako loko samārako sabrahmako sassamaṇabrāhmaṇī pajā sadevamanussā antobuddhañāṇe parivattati.


pli: Yathā ye keci macchakacchapā, antamaso timitimiṅgalaṁ upādāya, antomahāsamudde parivattanti, evamevaṁ sadevako loko samārako sabrahmako sassamaṇabrāhmaṇī pajā sadevamanussā antobuddhañāṇe parivattati.


pli: Yathā ye keci pakkhino, antamaso garuḷaṁ venateyyaṁ upādāya, ākāsassa padese parivattanti;


pli: evameva yepi te sāriputtasamā paññāya tepi buddhañāṇassa padese parivattanti.


pli: Buddhañāṇaṁ devamanussānaṁ paññaṁ pharitvā atighaṁsitvā tiṭṭhati.


pli: Yepi te khattiyapaṇḍitā brāhmaṇapaṇḍitā gahapatipaṇḍitā samaṇapaṇḍitā nipuṇā kataparappavādā vālavedhirūpā vobhindantā maññe caranti paññāgatena diṭṭhigatāni, te pañhaṁ abhisaṅkharitvā abhisaṅkharitvā tathāgataṁ upasaṅkamitvā pucchanti gūḷhāni ca paṭicchannāni ca.


pli: Kathitā visajjitā ca te pañhā bhagavatā honti niddiṭṭhakāraṇā.


pli: Upakkhittakā ca te bhagavato sampajjanti.


pli: Atha kho bhagavā tattha atirocati yadidaṁ paññāyā”ti.


pli: Aggo asāmantapañño, asāmantapaññatāya saṁvattantīti—


pli: ayaṁ asāmantapaññā.


pli: <b>Bhūripaññatāya saṁvattantī</b>ti katamā bhūripaññā?


pli: Rāgaṁ abhibhuyyatīti—bhūripaññā.


pli: Abhibhavitāti—bhūripaññā.


pli: Dosaṁ abhibhuyyatīti—bhūripaññā.


pli: Mohaṁ abhibhuyyatīti—bhūripaññā.


pli: Kodhaṁ …pe…


pli: upanāhaṁ …


pli: makkhaṁ …


pli: paḷāsaṁ …


pli: issaṁ …


pli: macchariyaṁ …


pli: māyaṁ …


pli: sāṭheyyaṁ …


pli: thambhaṁ …


pli: sārambhaṁ …


pli: mānaṁ …


pli: atimānaṁ …


pli: madaṁ …


pli: pamādaṁ …


pli: sabbe kilese …


pli: sabbe duccarite …


pli: sabbe abhisaṅkhāre …pe…


pli: Abhibhavitāti—bhūripaññā.


pli: Rāgo ari taṁ ariṁ maddanipaññāti—bhūripaññā.


pli: Doso ari taṁ ariṁ maddanipaññāti—bhūripaññā.


pli: Moho ari taṁ ariṁ maddanipaññāti—bhūripaññā.


pli: Kodho …pe…


pli: upanāho …


pli: makkho …


pli: paḷāso …


pli: issā …


pli: macchariyaṁ …


pli: māyā …


pli: sāṭheyyaṁ …


pli: thambho …


pli: sārambho …


pli: māno …


pli: atimāno …


pli: mado …


pli: pamādo …


pli: sabbe kilesā …


pli: sabbe duccaritā …


pli: sabbe abhisaṅkhārā …pe…


pli: sabbe bhavagāmikammā ari taṁ ariṁ maddanipaññāti—bhūripaññā.


pli: Bhūri vuccati pathavī.


pli: Tāya pathavisamāya vitthatāya vipulāya paññāya samannāgatoti—bhūripaññā.


pli: Api ca paññāya metaṁ adhivacanaṁ.


pli: Bhūri medhā pariṇāyikāti—bhūripaññā.


pli: Bhūripaññatāya saṁvattantīti—


pli: ayaṁ bhūripaññā.


pli: <b>Paññābāhullāya saṁvattantī</b>ti katamaṁ paññābāhullaṁ?


pli: Idhekacco paññāgaruko hoti paññācarito paññāsayo paññādhimutto paññādhajo paññāketu paññādhipateyyo vicayabahulo pavicayabahulo okkhāyanabahulo samokkhāyanabahulo sampekkhāyanadhammo vibhūtavihārī taccarito taggaruko tabbahulo tanninno tappoṇo tappabbhāro tadadhimutto tadadhipateyyo.


pli: Yathā gaṇagaruko vuccati “gaṇabāhuliko”ti, cīvaragaruko vuccati “cīvarabāhuliko”ti, pattagaruko vuccati “pattabāhuliko”ti, senāsanagaruko vuccati “senāsanabāhuliko”ti;


pli: evamevaṁ idhekacco paññāgaruko hoti paññācarito paññāsayo paññādhimutto paññādhajo paññāketu paññādhipateyyo vicayabahulo pavicayabahulo okkhāyanabahulo samokkhāyanabahulo sampekkhāyanadhammo vibhūtavihārī taccarito taggaruko tabbahulo tanninno tappoṇo tappabbhāro tadadhimutto tadadhipateyyo.


pli: Paññābāhullāya saṁvattantīti—


pli: idaṁ paññābāhullaṁ.


pli: <b>Sīghapaññatāya saṁvattantī</b>ti katamā sīghapaññā?


pli: Sīghaṁ sīghaṁ sīlāni paripūretīti—sīghapaññā.


pli: Sīghaṁ sīghaṁ indriyasaṁvaraṁ paripūretīti—sīghapaññā.


pli: Sīghaṁ sīghaṁ bhojane mattaññutaṁ paripūretīti—sīghapaññā.


pli: Sīghaṁ sīghaṁ jāgariyānuyogaṁ paripūretīti—sīghapaññā.


pli: Sīghaṁ sīghaṁ sīlakkhandhaṁ paripūretīti—sīghapaññā.


pli: Sīghaṁ sīghaṁ samādhikkhandhaṁ paripūretīti—sīghapaññā.


pli: Sīghaṁ sīghaṁ paññākkhandhaṁ paripūretīti—sīghapaññā.


pli: Sīghaṁ sīghaṁ vimuttikkhandhaṁ paripūretīti—sīghapaññā.


pli: Sīghaṁ sīghaṁ vimuttiñāṇadassanakkhandhaṁ paripūretīti—sīghapaññā.


pli: Sīghaṁ sīghaṁ ṭhānāṭṭhānāni paṭivijjhatīti—sīghapaññā.


pli: Sīghaṁ sīghaṁ vihārasamāpattiyo paripūretīti—sīghapaññā.


pli: Sīghaṁ sīghaṁ ariyasaccāni paṭivijjhatīti—sīghapaññā.


pli: Sīghaṁ sīghaṁ satipaṭṭhāne bhāvetīti—sīghapaññā.


pli: Sīghaṁ sīghaṁ sammappadhāne bhāvetīti—sīghapaññā.


pli: Sīghaṁ sīghaṁ iddhipāde bhāvetīti—sīghapaññā.


pli: Sīghaṁ sīghaṁ indriyāni bhāvetīti—sīghapaññā.


pli: Sīghaṁ sīghaṁ balāni bhāvetīti—sīghapaññā.


pli: Sīghaṁ sīghaṁ bojjhaṅge bhāvetīti—sīghapaññā.


pli: Sīghaṁ sīghaṁ ariyamaggaṁ bhāvetīti—sīghapaññā.


pli: Sīghaṁ sīghaṁ sāmaññaphalāni sacchikarotīti—sīghapaññā.


pli: Sīghaṁ sīghaṁ abhiññāyo paṭivijjhatīti—sīghapaññā.


pli: Sīghaṁ sīghaṁ paramatthaṁ nibbānaṁ sacchikarotīti—sīghapaññā.


pli: Sīghapaññatāya saṁvattantīti—


pli: ayaṁ sīghapaññā.


pli: <b>Lahupaññatāya saṁvattantī</b>ti katamā lahupaññā?


pli: Lahuṁ lahuṁ sīlāni paripūretīti—lahupaññā.


pli: Lahuṁ lahuṁ indriyasaṁvaraṁ paripūretīti—lahupaññā.


pli: Lahuṁ lahuṁ bhojane mattaññutaṁ paripūretīti—lahupaññā.


pli: Lahuṁ lahuṁ jāgariyānuyogaṁ paripūretīti—lahupaññā.


pli: Lahuṁ lahuṁ sīlakkhandhaṁ …pe…


pli: samādhikkhandhaṁ …


pli: paññākkhandhaṁ …


pli: vimuttikkhandhaṁ …


pli: Lahuṁ lahuṁ ṭhānāṭṭhānāni paṭivijjhatīti—lahupaññā.


pli: Lahuṁ lahuṁ vihārasamāpattiyo paripūretīti—lahupaññā.


pli: Lahuṁ lahuṁ ariyasaccāni paṭivijjhatīti—lahupaññā.


pli: Lahuṁ lahuṁ satipaṭṭhāne bhāvetīti—lahupaññā.


pli: Lahuṁ lahuṁ sammappadhāne bhāvetīti—lahupaññā.


pli: Lahuṁ lahuṁ iddhipāde bhāvetīti—lahupaññā.


pli: Lahuṁ lahuṁ indriyāni bhāvetīti—lahupaññā.


pli: Lahuṁ lahuṁ balāni bhāvetīti—lahupaññā.


pli: Lahuṁ lahuṁ bojjhaṅge bhāvetīti—lahupaññā.


pli: Lahuṁ lahuṁ ariyamaggaṁ bhāvetīti—lahupaññā.


pli: Lahuṁ lahuṁ sāmaññaphalāni sacchikarotīti—lahupaññā.


pli: Lahuṁ lahuṁ abhiññāyo paṭivijjhatīti—lahupaññā.


pli: Lahuṁ lahuṁ paramatthaṁ nibbānaṁ sacchikarotīti—lahupaññā.


pli: Lahupaññatāya saṁvattantīti—


pli: ayaṁ lahupaññā.


pli: <b>Hāsapaññatāya saṁvattantī</b>ti katamā hāsapaññā?


pli: Idhekacco hāsabahulo vedabahulo tuṭṭhibahulo pāmojjabahulo sīlāni paripūretīti—hāsapaññā.


pli: Hāsabahulo vedabahulo tuṭṭhibahulo pāmojjabahulo indriyasaṁvaraṁ paripūretīti—hāsapaññā.


pli: Hāsabahulo vedabahulo tuṭṭhibahulo pāmojjabahulo bhojane mattaññutaṁ paripūretīti—hāsapaññā.


pli: Hāsabahulo vedabahulo tuṭṭhibahulo pāmojjabahulo jāgariyānuyogaṁ paripūretīti—hāsapaññā.


pli: Hāsabahulo vedabahulo tuṭṭhibahulo pāmojjabahulo sīlakkhandhaṁ …pe…


pli: samādhikkhandhaṁ …


pli: paññākkhandhaṁ …


pli: vimuttikkhandhaṁ …


pli: ṭhānāṭṭhānāni paṭivijjhatīti …


pli: vihārasamāpattiyo paripūretīti …


pli: ariyasaccāni paṭivijjhatīti …


pli: satipaṭṭhāne bhāvetīti …


pli: sammappadhāne bhāvetīti …


pli: iddhipāde bhāvetīti …


pli: indriyāni bhāvetīti …


pli: balāni bhāvetīti …


pli: bojjhaṅge bhāvetīti …


pli: ariyamaggaṁ bhāvetīti …pe…


pli: Hāsabahulo vedabahulo tuṭṭhibahulo pāmojjabahulo abhiññāyo paṭivijjhatīti—hāsapaññā.


pli: Hāsabahulo vedabahulo tuṭṭhibahulo pāmojjabahulo paramatthaṁ nibbānaṁ sacchikarotīti—hāsapaññā.


pli: Hāsapaññatāya saṁvattantīti—


pli: ayaṁ hāsapaññā.


pli: <b>Javanapaññatāya saṁvattantī</b>ti katamā javanapaññā?


pli: Yaṁ kiñci rūpaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ rūpaṁ aniccato khippaṁ javatīti—javanapaññā.


pli: Dukkhato khippaṁ javatīti—javanapaññā.


pli: Anattato khippaṁ javatīti—javanapaññā.


pli: Yā kāci vedanā …pe…


pli: yā kāci saññā …


pli: ye keci saṅkhārā …


pli: yaṁ kiñci viññāṇaṁ atītānāgatapaccuppannaṁ ajjhattaṁ vā bahiddhā vā oḷārikaṁ vā sukhumaṁ vā hīnaṁ vā paṇītaṁ vā yaṁ dūre santike vā, sabbaṁ viññāṇaṁ aniccato khippaṁ javatīti—javanapaññā.


pli: Cakkhu …pe…


pli: jarāmaraṇaṁ atītānāgatapaccuppannaṁ aniccato khippaṁ javatīti—javanapaññā.


pli: Rūpaṁ atītānāgatapaccuppannaṁ aniccaṁ khayaṭṭhena dukkhaṁ bhayaṭṭhena anattā asārakaṭṭhenāti tulayitvā tīrayitvā vibhāvayitvā vibhūtaṁ katvā rūpanirodhe nibbāne khippaṁ javatīti—javanapaññā.


pli: Vedanā …pe…


pli: saññā …


pli: saṅkhārā …


pli: viññāṇaṁ …


pli: cakkhu …pe…


pli: jarāmaraṇaṁ atītānāgatapaccuppannaṁ aniccaṁ khayaṭṭhena dukkhaṁ bhayaṭṭhena anattā asārakaṭṭhenāti tulayitvā tīrayitvā vibhāvayitvā vibhūtaṁ katvā jarāmaraṇanirodhe nibbāne khippaṁ javatīti—javanapaññā.


pli: Rūpaṁ atītānāgatapaccuppannaṁ aniccaṁ saṅkhataṁ paṭiccasamuppannaṁ khayadhammaṁ vayadhammaṁ virāgadhammaṁ nirodhadhammanti tulayitvā tīrayitvā vibhāvayitvā vibhūtaṁ katvā rūpanirodhe nibbāne khippaṁ javatīti—javanapaññā.


pli: jarāmaraṇaṁ atītānāgatapaccuppannaṁ aniccaṁ saṅkhataṁ paṭiccasamuppannaṁ khayadhammaṁ vayadhammaṁ virāgadhammaṁ nirodhadhammanti tulayitvā tīrayitvā vibhāvayitvā vibhūtaṁ katvā jarāmaraṇanirodhe nibbāne khippaṁ javatīti—javanapaññā.


pli: Javanapaññatāya saṁvattantīti—


pli: ayaṁ javanapaññā.


pli: <b>Tikkhapaññatāya saṁvattantī</b>ti katamā tikkhapaññā?


pli: Khippaṁ kilese chindatīti—tikkhapaññā.


pli: Uppannaṁ kāmavitakkaṁ nādhivāseti pajahati vinodeti byantīkaroti anabhāvaṁ gametīti—tikkhapaññā.


pli: Uppannaṁ byāpādavitakkaṁ nādhivāseti pajahati vinodeti byantīkaroti anabhāvaṁ gametīti—tikkhapaññā.


pli: Uppannaṁ vihiṁsāvitakkaṁ nādhivāseti …pe…


pli: uppannuppanne pāpake akusale dhamme nādhivāseti pajahati vinodeti byantīkaroti anabhāvaṁ gametīti—tikkhapaññā.


pli: Uppannaṁ rāgaṁ nādhivāseti pajahati vinodeti byantīkaroti anabhāvaṁ gametīti—tikkhapaññā.


pli: Uppannaṁ dosaṁ …pe…


pli: uppannaṁ mohaṁ …


pli: uppannaṁ kodhaṁ …


pli: uppannaṁ upanāhaṁ …


pli: makkhaṁ …


pli: paḷāsaṁ …


pli: issaṁ …


pli: macchariyaṁ …


pli: māyaṁ …


pli: sāṭheyyaṁ …


pli: thambhaṁ …


pli: sārambhaṁ …


pli: mānaṁ …


pli: atimānaṁ …


pli: madaṁ …


pli: pamādaṁ …


pli: sabbe kilese …


pli: sabbe duccarite …


pli: sabbe abhisaṅkhāre …pe…


pli: sabbe bhavagāmikamme nādhivāseti pajahati vinodeti byantīkaroti anabhāvaṁ gametīti—tikkhapaññā.


pli: Ekasmiṁ āsane cattāro ca ariyamaggā cattāri ca sāmaññaphalāni catasso paṭisambhidāyo cha abhiññāyo adhigatā honti sacchikatā phassitā paññāyāti—tikkhapaññā.


pli: Tikkhapaññatāya saṁvattantīti—


pli: ayaṁ tikkhapaññā.


pli: <b>Nibbedhikapaññatāya saṁvattantī</b>ti katamā nibbedhikapaññā?


pli: Idhekacco sabbasaṅkhāresu ubbegabahulo hoti uttāsabahulo ukkaṇṭhanabahulo aratibahulo anabhiratibahulo.


pli: Bahimukho na ramati sabbasaṅkhāresu.


pli: Anibbiddhapubbaṁ appadālitapubbaṁ lobhakkhandhaṁ nibbijjhati padāletīti—nibbedhikapaññā.


pli: Anibbiddhapubbaṁ appadālitapubbaṁ dosakkhandhaṁ nibbijjhati padāletīti—nibbedhikapaññā.


pli: Anibbiddhapubbaṁ appadālitapubbaṁ mohakkhandhaṁ nibbijjhati padāletīti—nibbedhikapaññā.


pli: Anibbiddhapubbaṁ appadālitapubbaṁ kodhaṁ …pe…


pli: upanāhaṁ …


pli: makkhaṁ …


pli: paḷāsaṁ …


pli: issaṁ …


pli: macchariyaṁ …


pli: māyaṁ …


pli: sāṭheyyaṁ …


pli: thambhaṁ …


pli: sārambhaṁ …


pli: mānaṁ …


pli: atimānaṁ …


pli: madaṁ …


pli: pamādaṁ …


pli: sabbe kilese …


pli: sabbe duccarite …


pli: sabbe abhisaṅkhāre …pe…


pli: sabbe bhavagāmikamme nibbijjhati padāletīti—nibbedhikapaññā.


pli: Nibbedhikapaññatāya saṁvattantīti—


pli: ayaṁ nibbedhikapaññā.


pli: Imā soḷasa paññāyo.


pli: Imāhi soḷasahi paññāhi samannāgato puggalo paṭisambhidappatto.


pli: 3.1.2. Puggalavisesaniddesa


pli: Dve puggalā paṭisambhidappattā—


pli: eko pubbayogasampanno, eko na pubbayogasampanno.


pli: Yo pubbayogasampanno so tena atireko hoti, adhiko hoti, viseso hoti.


pli: Tassa ñāṇaṁ pabhijjati.


pli: Dve puggalā paṭisambhidappattā, dvepi pubbayogasampannā—


pli: eko bahussuto, eko na bahussuto.


pli: Yo bahussuto, so tena atireko hoti, adhiko hoti, viseso hoti.


pli: Dve puggalā paṭisambhidappattā, dvepi pubbayogasampannā, dvepi bahussutā—


pli: eko desanābahulo, eko na desanābahulo.


pli: Yo desanābahulo, so tena atireko hoti, adhiko hoti, viseso hoti.


pli: Dve puggalā paṭisambhidappattā, dvepi pubbayogasampannā, dvepi bahussutā, dvepi desanābahulā—


pli: eko garūpanissito, eko na garūpanissito.


pli: Yo garūpanissito, so tena atireko hoti, adhiko hoti, viseso hoti.


pli: Dve puggalā paṭisambhidappattā, dvepi pubbayogasampannā, dvepi bahussutā, dvepi desanābahulā, dvepi garūpanissitā—


pli: eko vihārabahulo, eko na vihārabahulo.


pli: Yo vihārabahulo, so tena atireko hoti, adhiko hoti, viseso hoti.


pli: Dve puggalā paṭisambhidappattā, dvepi pubbayogasampannā, dvepi bahussutā, dvepi desanābahulā, dvepi garūpanissitā, dvepi vihārabahulā—


pli: eko paccavekkhaṇābahulo, eko na paccavekkhaṇābahulo.


pli: Yo paccavekkhaṇābahulo, so tena atireko hoti, adhiko hoti, viseso hoti.


pli: Dve puggalā paṭisambhidappattā, dvepi pubbayogasampannā, dvepi bahussutā, dvepi desanābahulā, dvepi garūpanissitā, dvepi vihārabahulā, dvepi paccavekkhaṇābahulā—


pli: eko sekhapaṭisambhidappatto, eko asekhapaṭisambhidappatto.


pli: Yo asekhapaṭisambhidappatto, so tena atireko hoti, adhiko hoti, viseso hoti.


pli: Tassa ñāṇaṁ pabhijjati.


pli: Dve puggalā paṭisambhidappattā, dvepi pubbayogasampannā, dvepi bahussutā, dvepi desanābahulā, dvepi garūpanissitā, dvepi vihārabahulā, dvepi paccavekkhaṇābahulā, dvepi asekhapaṭisambhidappattā—


pli: eko sāvakapāramippatto, eko na sāvakapāramippatto.


pli: Yo sāvakapāramippatto, so tena atireko hoti, adhiko hoti, viseso hoti.


pli: eko sāvakapāramippatto, eko paccekasambuddho.


pli: Yo paccekasambuddho, so tena atireko hoti, adhiko hoti, viseso hoti.


pli: Paccekabuddhañca sadevakañca lokaṁ upādāya tathāgato arahaṁ sammāsambuddho aggo paṭisambhidappatto paññāpabhedakusalo pabhinnañāṇo adhigatapaṭisambhido catuvesārajjappatto dasabaladhārī purisāsabho purisasīho …pe…


pli: yepi te khattiyapaṇḍitā brāhmaṇapaṇḍitā gahapatipaṇḍitā samaṇapaṇḍitā nipuṇā kataparappavādā vālavedhirūpā vobhindantā maññe caranti paññāgatena diṭṭhigatāni, te pañhaṁ abhisaṅkharitvā abhisaṅkharitvā tathāgataṁ upasaṅkamitvā pucchanti gūḷhāni ca paṭicchannāni ca.


pli: Kathitā visajjitā ca te pañhā bhagavatā honti niddiṭṭhakāraṇā, upakkhittakā ca te bhagavato sampajjanti.


pli: Atha kho bhagavā tattha atirocati, yadidaṁ paññāyāti aggo paṭisambhidappattoti.


pli: Mahāpaññākathā niṭṭhitā.


pli: Paṭisambhidāmagga


pli: 3 Paññāvagga


pli: 3.10. Mātikākathā


pli: Nicchāto, mokkho vimokkho, vijjāvimutti, adhisīlaṁ, adhicittaṁ, adhipaññā, passaddhi, ñāṇaṁ, dassanaṁ, visuddhi, nekkhammaṁ, nissaraṇaṁ, paviveko, vosaggo, cariyā, jhānavimokkho, bhāvanā, adhiṭṭhānaṁ, jīvitaṁ. [19]


pli: <b>Nicchāto</b>ti nekkhammena kāmacchandato nicchāto, abyāpādena byāpādato nicchāto …pe…


pli: paṭhamena jhānena nīvaraṇehi nicchāto …pe…


pli: arahattamaggena sabbakilesehi nicchāto.


pli: <b>Mokkho vimokkho</b>ti nekkhammena kāmacchandato muccatīti—


pli: mokkho vimokkho.


pli: Abyāpādena byāpādato muccatīti—


pli: mokkho vimokkho …pe…


pli: paṭhamena jhānena nīvaraṇehi muccatīti—


pli: <b>Vijjāvimuttī</b>ti nekkhammaṁ vijjatīti vijjā, kāmacchandato muccatīti vimutti.


pli: Vijjanto muccati, muccanto vijjatīti—


pli: vijjāvimutti.


pli: Abyāpādo vijjatīti vijjā, byāpādato vimuccatīti vimutti.


pli: vijjāvimutti …pe…


pli: arahattamaggo vijjatīti vijjā, sabbakilesehi muccatīti vimutti.


pli: <b>Adhisīlaṁ adhicittaṁ adhipaññā</b>ti nekkhammena kāmacchandaṁ, saṁvaraṭṭhena sīlavisuddhi, avikkhepaṭṭhena cittavisuddhi, dassanaṭṭhena diṭṭhivisuddhi.


pli: Yo tattha saṁvaraṭṭho, ayaṁ adhisīlasikkhā.


pli: Yo tattha avikkhepaṭṭho, ayaṁ adhicittasikkhā.


pli: Yo tattha dassanaṭṭho, ayaṁ adhipaññāsikkhā.


pli: Abyāpādena byāpādaṁ saṁvaraṭṭhena sīlavisuddhi …pe…


pli: arahattamaggena sabbakilese saṁvaraṭṭhena sīlavisuddhi, avikkhepaṭṭhena cittavisuddhi.


pli: Dassanaṭṭhena diṭṭhivisuddhi.


pli: <b>Passaddhī</b>ti nekkhammena kāmacchandaṁ paṭippassambheti, abyāpādena byāpādaṁ paṭippassambheti …pe…


pli: <b>Ñāṇan</b>ti kāmacchandassa pahīnattā nekkhammaṁ ñātaṭṭhena ñāṇaṁ;


pli: byāpādassa pahīnattā abyāpādo ñātaṭṭhena ñāṇaṁ …pe…


pli: sabbakilesānaṁ pahīnattā arahattamaggo ñātaṭṭhena ñāṇaṁ.


pli: <b>Dassanan</b>ti kāmacchandassa pahīnattā nekkhammaṁ diṭṭhattā dassanaṁ.


pli: Byāpādassa pahīnattā abyāpādo diṭṭhattā dassanaṁ …pe…


pli: sabbakilesānaṁ pahīnattā arahattamaggo diṭṭhattā dassanaṁ.


pli: <b>Visuddhī</b>ti kāmacchandaṁ pajahanto nekkhammena visujjhati.


pli: Byāpādaṁ pajahanto abyāpādena visujjhati …pe…


pli: sabbakilese pajahanto arahattamaggena visujjhati.


pli: <b>Nekkhamman</b>ti kāmānametaṁ nissaraṇaṁ, yadidaṁ nekkhammaṁ.


pli: Rūpānametaṁ nissaraṇaṁ, yadidaṁ āruppaṁ.


pli: Yaṁ kho pana kiñci bhūtaṁ saṅkhataṁ paṭiccasamuppannaṁ, nirodho tassa nekkhammaṁ.


pli: Byāpādassa abyāpādo nekkhammaṁ.


pli: Thinamiddhassa ālokasaññā nekkhammaṁ …pe…


pli: <b>Nissaraṇan</b>ti kāmānametaṁ nissaraṇaṁ, yadidaṁ nekkhammaṁ.


pli: Yaṁ kho pana kiñci bhūtaṁ saṅkhataṁ paṭiccasamuppannaṁ, nirodho tassa nissaraṇaṁ.


pli: Kāmacchandassa nekkhammaṁ nissaraṇaṁ.


pli: Byāpādassa abyāpādo nissaraṇaṁ …pe…


pli: <b>Paviveko</b>ti kāmacchandassa nekkhammaṁ paviveko …pe…


pli: sabbakilesānaṁ arahattamaggo paviveko.


pli: <b>Vosaggo</b>ti nekkhammena kāmacchandaṁ vosajjatīti—


pli: vosaggo.


pli: Abyāpādena byāpādaṁ vosajjatīti—


pli: vosaggo …pe…


pli: <b>Cariyā</b>ti kāmacchandaṁ pajahanto nekkhammena carati.


pli: Byāpādaṁ pajahanto abyāpādena carati …pe…


pli: sabbakilese pajahanto arahattamaggena carati.


pli: jhānaṁ.


pli: Kāmacchandaṁ jhāpetīti—


pli: Jhāyanto muccatīti—


pli: jhānavimokkho.


pli: Jhāpento muccatīti—


pli: Jhāyantīti dhammā.


pli: Jhāpentīti kilese.


pli: Jhāte ca jhāpe ca jānātīti—


pli: jhānajhāyī.


pli: Abyāpādo jhāyatīti jhānaṁ.


pli: Byāpādaṁ jhāpetīti—


pli: jhānaṁ …pe…


pli: ālokasaññā jhāyatīti—


pli: Thinamiddhaṁ jhāpetīti—


pli: arahattamaggo jhāyatīti—


pli: Sabbakilese jhāpetīti—


pli: Jhāyantīti—


pli: dhammā.


pli: Jhāpentīti—


pli: kilese.


pli: <b>Bhāvanā adhiṭṭhānaṁ jīvitan</b>ti kāmacchandaṁ pajahanto nekkhammaṁ bhāvetīti—


pli: bhāvanāsampanno.


pli: Nekkhammavasena cittaṁ adhiṭṭhātīti—


pli: adhiṭṭhānasampanno.


pli: Svāyaṁ evaṁ bhāvanāsampanno adhiṭṭhānasampanno samaṁ jīvati, no visamaṁ;


pli: sammā jīvati, no micchā;


pli: visuddhaṁ jīvati, no kiliṭṭhanti—


pli: ājīvasampanno.


pli: Svāyaṁ evaṁ bhāvanāsampanno adhiṭṭhānasampanno ājīvasampanno yaññadeva parisaṁ upasaṅkamati—


pli: yadi khattiyaparisaṁ yadi brāhmaṇaparisaṁ yadi gahapatiparisaṁ yadi samaṇaparisaṁ—


pli: visārado upasaṅkamati amaṅkubhūto.


pli: Taṁ kissa hetu?


pli: Tathā hi so bhāvanāsampanno adhiṭṭhānasampanno ājīvasampanno.


pli: Byāpādaṁ pajahanto abyāpādaṁ bhāvetīti—


pli: bhāvanāsampanno …pe…


pli: thinamiddhaṁ pajahanto ālokasaññaṁ bhāvetīti—


pli: uddhaccaṁ pajahanto avikkhepaṁ bhāvetīti—


pli: vicikicchaṁ pajahanto dhammavavatthānaṁ bhāvetīti—


pli: avijjaṁ pajahanto vijjaṁ bhāvetīti—


pli: aratiṁ pajahanto pāmojjaṁ bhāvetīti—


pli: nīvaraṇe pajahanto paṭhamaṁ jhānaṁ bhāvetīti—


pli: sabbakilese pajahanto arahattamaggaṁ bhāvetīti—


pli: bhāvanāsampanno.


pli: adhiṭṭhānasampanno.


pli: Svāyaṁ evaṁ bhāvanāsampanno adhiṭṭhānasampanno samaṁ jīvati, no visamaṁ;


pli: sammā jīvati, no micchā;


pli: visuddhaṁ jīvati, no kiliṭṭhanti—


pli: ājīvasampanno.


pli: Svāyaṁ evaṁ bhāvanāsampanno adhiṭṭhānasampanno ājīvasampanno yaññadeva parisaṁ upasaṅkamati—


pli: yadi khattiyaparisaṁ yadi brāhmaṇaparisaṁ yadi gahapatiparisaṁ yadi samaṇaparisaṁ—


pli: visārado upasaṅkamati amaṅkubhūto.


pli: Taṁ kissa hetu?


pli: Tathā hi so bhāvanāsampanno adhiṭṭhānasampanno ājīvasampannoti.


pli: Mātikākathā niṭṭhitā.


pli: Paññāvaggo tatiyo.


pli: Tassuddānaṁ


pli: Paññā iddhi abhisamayo,


pli: viveko cariyapañcamo;


pli: Pāṭihāri samasīsi,


pli: satipaṭṭhānā vipassanā;


pli: Tatiye paññāvaggamhi,


pli: mātikāya ca te dasāti.


pli: Mahāvaggo yuganaddho,


pli: paññāvaggo ca nāmato;


pli: Tayova vaggā imamhi,


pli: paṭisambhidāpakaraṇe.


pli: Anantanayamaggesu,


pli: gambhīro sāgarūpamo;


pli: Nabhañca tārakākiṇṇaṁ,


pli: thūlo jātassaro yathā;


pli: Kathikānaṁ visālāya,


pli: yogīnaṁ ñāṇajotananti.


pli: Paṭisambhidāmaggapāḷi niṭṭhitā.


pli: Paṭisambhidāmagga


pli: 3 Paññāvagga


pli: 3.2. Iddhikathā


pli: Kā iddhi?


pli: Kati iddhiyo?


pli: Iddhiyā kati bhūmiyo, kati pādā, kati padāni, kati mūlāni?


pli: <b>Kā iddhī</b>ti?


pli: Ijjhanaṭṭhena iddhi.


pli: <b>Kati iddhiyo</b>ti?


pli: Dasa iddhiyo.


pli: <b>Iddhiyā kati bhūmiyo</b>ti?


pli: Iddhiyā catasso bhūmiyo, cattāro pādā, aṭṭha padāni, soḷasa mūlāni.


pli: Katamā <b>dasa iddhiyo?</b>


pli: Adhiṭṭhānā iddhi, vikubbanā iddhi, manomayā iddhi, ñāṇavipphārā iddhi, samādhivipphārā iddhi, ariyā iddhi, kammavipākajā iddhi, puññavato iddhi, vijjāmayā iddhi, tattha tattha sammāpayogapaccayā ijjhanaṭṭhena iddhi.


pli: <b>Iddhiyā katamā catasso bhūmiyo?</b>


pli: Vivekajābhūmi paṭhamaṁ jhānaṁ, pītisukhabhūmi dutiyaṁ jhānaṁ, upekkhāsukhabhūmi tatiyaṁ jhānaṁ, adukkhamasukhābhūmi catutthaṁ jhānaṁ.


pli: Iddhiyā imā catasso bhūmiyo iddhilābhāya iddhipaṭilābhāya iddhivikubbanatāya iddhivisavitāya iddhivasībhāvāya iddhivesārajjāya saṁvattantīti.


pli: <b>Iddhiyā katame cattāro pādā?</b>


pli: Idha bhikkhu chandasamādhipadhānasaṅkhārasamannāgataṁ iddhipādaṁ bhāveti, cittasamādhipadhānasaṅkhārasamannāgataṁ iddhipādaṁ bhāveti, vīriyasamādhipadhānasaṅkhārasamannāgataṁ iddhipādaṁ bhāveti, vīmaṁsāsamādhipadhānasaṅkhārasamannāgataṁ iddhipādaṁ bhāveti.


pli: Iddhiyā ime cattāro pādā iddhilābhāya iddhipaṭilābhāya iddhivikubbanatāya iddhivisavitāya iddhivasībhāvāya iddhivesārajjāya saṁvattantīti.


pli: <b>Iddhiyā katamāni aṭṭha padāni?</b>


pli: Chandañce bhikkhu nissāya labhati samādhiṁ, labhati cittassa ekaggataṁ.


pli: Chando na samādhi, samādhi na chando.


pli: Añño chando, añño samādhi.


pli: Vīriyañce bhikkhu nissāya labhati samādhiṁ, labhati cittassa ekaggataṁ.


pli: Vīriyaṁ na samādhi, samādhi na vīriyaṁ.


pli: Aññaṁ vīriyaṁ, añño samādhi.


pli: Cittañce bhikkhu nissāya labhati samādhiṁ, labhati cittassa ekaggataṁ.


pli: Cittaṁ na samādhi, samādhi na cittaṁ.


pli: Aññaṁ cittaṁ, añño samādhi.


pli: Vīmaṁsañce bhikkhu nissāya labhati samādhiṁ, labhati cittassa ekaggataṁ.


pli: Vīmaṁsā na samādhi, samādhi na vīmaṁsā.


pli: Aññā vīmaṁsā, añño samādhi.


pli: Iddhiyā imāni aṭṭha padāni iddhilābhāya iddhipaṭilābhāya iddhivikubbanatāya iddhivisavitāya iddhivasībhāvāya iddhivesārajjāya saṁvattantīti.


pli: <b>Iddhiyā katamāni soḷasa mūlāni?</b>


pli: Anonataṁ cittaṁ kosajje na iñjatīti—āneñjaṁ.


pli: Anunnataṁ cittaṁ uddhacce na iñjatīti—āneñjaṁ.


pli: Anabhinataṁ cittaṁ rāge na iñjatīti—āneñjaṁ.


pli: Anapanataṁ cittaṁ byāpāde na iñjatīti—āneñjaṁ.


pli: Anissitaṁ cittaṁ diṭṭhiyā na iñjatīti—āneñjaṁ.


pli: Appaṭibaddhaṁ cittaṁ chandarāge na iñjatīti—āneñjaṁ.


pli: Vippamuttaṁ cittaṁ kāmarāge na iñjatīti—āneñjaṁ.


pli: Visaññuttaṁ cittaṁ kilese na iñjatīti—āneñjaṁ.


pli: Vimariyādikataṁ cittaṁ kilesamariyāde na iñjatīti—āneñjaṁ.


pli: Ekattagataṁ cittaṁ nānattakilesehi na iñjatīti—āneñjaṁ.


pli: Saddhāya pariggahitaṁ cittaṁ assaddhiye na iñjatīti—āneñjaṁ.


pli: Vīriyena pariggahitaṁ cittaṁ kosajje na iñjatīti—āneñjaṁ.


pli: Satiyā pariggahitaṁ cittaṁ pamāde na iñjatīti—āneñjaṁ.


pli: Samādhinā pariggahitaṁ cittaṁ uddhacce na iñjatīti—āneñjaṁ.


pli: Paññāya pariggahitaṁ cittaṁ avijjāya na iñjatīti—āneñjaṁ.


pli: Obhāsagataṁ cittaṁ avijjandhakāre na iñjatīti—āneñjaṁ.


pli: Iddhiyā imāni soḷasa mūlāni iddhilābhāya iddhipaṭilābhāya iddhivikubbanatāya iddhivisavitāya iddhivasībhāvāya iddhivesārajjāya saṁvattantīti.


pli: 3.2.1. Dasaiddhiniddesa


pli: Katamā <b>adhiṭṭhānā iddhi?</b>


pli: Idha bhikkhu anekavihitaṁ iddhividhaṁ paccanubhoti—


pli: ekopi hutvā bahudhā hoti, bahudhāpi hutvā eko hoti;


pli: āvibhāvaṁ tirobhāvaṁ;


pli: tirokuṭṭaṁ tiropākāraṁ tiropabbataṁ asajjamāno gacchati, seyyathāpi ākāse;


pli: pathaviyāpi ummujjanimujjaṁ karoti, seyyathāpi udake;


pli: udakepi abhijjamāne gacchati, seyyathāpi pathaviyaṁ;


pli: ākāsepi pallaṅkena kamati, seyyathāpi pakkhī sakuṇo;


pli: imepi candimasūriye evaṁmahiddhike evaṁmahānubhāve pāṇinā parāmasati parimajjati;


pli: yāva brahmalokāpi kāyena vasaṁ vattetīti.


pli: <b>Idhā</b>ti imissā diṭṭhiyā imissā khantiyā imissā ruciyā imasmiṁ ādāye imasmiṁ dhamme imasmiṁ vinaye imasmiṁ dhammavinaye imasmiṁ pāvacane imasmiṁ brahmacariye imasmiṁ satthusāsane.


pli: Tena vuccati—


pli: “idhā”ti.


pli: <b>Bhikkhū</b>ti puthujjanakalyāṇako vā hoti bhikkhu sekho vā arahā vā akuppadhammo.


pli: <b>Anekavihitaṁ iddhividhaṁ paccanubhotī</b>ti nānappakāraṁ iddhividhaṁ paccanubhoti.


pli: <b>Ekopi hutvā bahudhā hotī</b>ti pakatiyā eko bahukaṁ āvajjati, sataṁ vā sahassaṁ vā satasahassaṁ vā āvajjati.


pli: Āvajjitvā ñāṇena adhiṭṭhāti—


pli: “bahulo homī”ti.


pli: Bahulo hoti.


pli: Yathāyasmā cūḷapanthako ekopi hutvā bahudhā hoti, evamevaṁ so iddhimā cetovasippatto ekopi hutvā bahudhā hoti.


pli: <b>Bahudhāpi hutvā eko hotī</b>ti pakatiyā bahuko ekaṁ āvajjati;


pli: āvajjitvā ñāṇena adhiṭṭhāti—


pli: “eko homī”ti.


pli: Eko hoti.


pli: Yathāyasmā cūḷapanthako bahudhāpi hutvā eko hoti, evamevaṁ so iddhimā cetovasippatto bahudhāpi hutvā eko hoti.


pli: <b>Āvibhāvan</b>ti kenaci anāvaṭaṁ hoti appaṭicchannaṁ vivaṭaṁ pākaṭaṁ.


pli: <b>Tirobhāvan</b>ti kenaci āvaṭaṁ hoti paṭicchannaṁ pihitaṁ paṭikujjitaṁ.


pli: <b>Tirokuṭṭaṁ tiropākāraṁ tiropabbataṁ asajjamāno gacchati, seyyathāpi ākāse</b>ti pakatiyā ākāsakasiṇasamāpattiyā lābhī hoti.


pli: Tirokuṭṭaṁ tiropākāraṁ tiropabbataṁ āvajjati.


pli: “ākāso hotū”ti.


pli: Ākāso hoti.


pli: Tirokuṭṭaṁ tiropākāraṁ tiropabbataṁ asajjamāno gacchati.


pli: Yathā manussā pakatiyā aniddhimanto kenaci anāvaṭe aparikkhitte asajjamānā gacchanti, evamevaṁ so iddhimā cetovasippatto tirokuṭṭaṁ tiropākāraṁ tiropabbataṁ asajjamāno gacchati, seyyathāpi ākāse.


pli: <b>Pathaviyāpi ummujjanimujjaṁ karoti, seyyathāpi udake</b>ti pakatiyā āpokasiṇasamāpattiyā lābhī hoti.


pli: Pathaviṁ āvajjati.


pli: Āvajjitvā ñāṇena adhiṭṭhāti—


pli: “udakaṁ hotū”ti.


pli: Udakaṁ hoti.


pli: So pathaviyā ummujjanimujjaṁ karoti.


pli: Yathā manussā pakatiyā aniddhimanto udake ummujjanimujjaṁ karonti, evamevaṁ so iddhimā cetovasippatto pathaviyā ummujjanimujjaṁ karoti, seyyathāpi udake.


pli: <b>Udakepi abhijjamāne gacchati, seyyathāpi pathaviyan</b>ti pakatiyā pathavīkasiṇasamāpattiyā lābhī hoti.


pli: Udakaṁ āvajjati.


pli: “pathavī hotū”ti.


pli: Pathavī hoti.


pli: So abhijjamāne udake gacchati.


pli: Yathā manussā pakatiyā aniddhimanto abhijjamānāya pathaviyā gacchanti, evamevaṁ so iddhimā cetovasippatto abhijjamāne udake gacchati, seyyathāpi pathaviyaṁ.


pli: <b>Ākāsepi pallaṅkena kamati, seyyathāpi pakkhī sakuṇo</b>ti pakatiyā pathavīkasiṇasamāpattiyā lābhī hoti.


pli: Ākāsaṁ āvajjati.


pli: So ākāse antalikkhe caṅkamatipi tiṭṭhatipi nisīdatipi seyyampi kappeti.


pli: Yathā manussā pakatiyā aniddhimanto pathaviyā caṅkamantipi tiṭṭhantipi nisīdantipi seyyampi kappenti, evamevaṁ so iddhimā cetovasippatto ākāse antalikkhe caṅkamatipi tiṭṭhatipi nisīdatipi seyyampi kappeti, seyyathāpi pakkhī sakuṇo.


pli: <b>Imepi candimasūriye evaṁmahiddhike evaṁmahānubhāve pāṇinā parāmasati parimajjatī</b>ti idha so iddhimā cetovasippatto nisinnako vā nipannako vā candimasūriye āvajjati.


pli: “hatthapāse hotū”ti.


pli: Hatthapāse hoti.


pli: So nisinnako vā nipannako vā candimasūriye pāṇinā āmasati parāmasati parimajjati.


pli: Yathā manussā pakatiyā aniddhimanto kiñcideva rūpagataṁ hatthapāse āmasanti parāmasanti parimajjanti, evamevaṁ so iddhimā cetovasippatto nisinnako vā nipannako vā candimasūriye pāṇinā āmasati parāmasati parimajjati.


pli: <b>Yāva brahmalokāpi kāyena vasaṁ vattetī</b>ti sace so iddhimā cetovasippatto brahmalokaṁ gantukāmo hoti, dūrepi santike adhiṭṭhāti—


pli: “santike hotū”ti.


pli: Santike hoti.


pli: Santikepi dūre adhiṭṭhāti—


pli: “dūre hotū”ti.


pli: Dūre hoti.


pli: Bahukampi thokaṁ adhiṭṭhāti—


pli: “thokaṁ hotū”ti.


pli: Thokaṁ hoti.


pli: Thokampi bahukaṁ adhiṭṭhāti—


pli: “bahukaṁ hotū”ti.


pli: Bahukaṁ hoti.


pli: Dibbena cakkhunā tassa brahmuno rūpaṁ passati.


pli: Dibbāya sotadhātuyā tassa brahmuno saddaṁ suṇāti.


pli: Cetopariyañāṇena tassa brahmuno cittaṁ pajānāti.


pli: Sace so iddhimā cetovasippatto dissamānena kāyena brahmalokaṁ gantukāmo hoti, kāyavasena cittaṁ pariṇāmeti, kāyavasena cittaṁ adhiṭṭhāti.


pli: Kāyavasena cittaṁ pariṇāmetvā, kāyavasena cittaṁ adhiṭṭhahitvā, sukhasaññañca lahusaññañca okkamitvā dissamānena kāyena brahmalokaṁ gacchati.


pli: Sace so iddhimā cetovasippatto adissamānena kāyena brahmalokaṁ gantukāmo hoti, cittavasena kāyaṁ pariṇāmeti, cittavasena kāyaṁ adhiṭṭhāti.


pli: Cittavasena kāyaṁ pariṇāmetvā, cittavasena kāyaṁ adhiṭṭhahitvā sukhasaññañca lahusaññañca okkamitvā adissamānena kāyena brahmalokaṁ gacchati.


pli: So tassa brahmuno purato rūpiṁ abhinimmināti manomayaṁ sabbaṅgapaccaṅgiṁ ahīnindriyaṁ.


pli: Sace so iddhimā caṅkamati, nimmitopi tattha caṅkamati.


pli: Sace so iddhimā tiṭṭhati, nimmitopi tattha tiṭṭhati.


pli: Sace so iddhimā nisīdati, nimmitopi tattha nisīdati.


pli: Sace so iddhimā seyyaṁ kappeti, nimmitopi tattha seyyaṁ kappeti.


pli: Sace so iddhimā dhūmāyati, nimmitopi tattha dhūmāyati.


pli: Sace so iddhimā pajjalati, nimmitopi tattha pajjalati.


pli: Sace so iddhimā dhammaṁ bhāsati, nimmitopi tattha dhammaṁ bhāsati.


pli: Sace so iddhimā pañhaṁ pucchati, nimmitopi tattha pañhaṁ pucchati.


pli: Sace so iddhimā pañhaṁ puṭṭho visajjeti, nimmitopi tattha pañhaṁ puṭṭho visajjeti.


pli: Sace so iddhimā tena brahmunā saddhiṁ santiṭṭhati sallapati sākacchaṁ samāpajjati, nimmitopi tattha tena brahmunā saddhiṁ santiṭṭhati sallapati sākacchaṁ samāpajjati.


pli: Yaññadeva so iddhimā karoti, taṁtadeva hi so nimmito karotīti—


pli: ayaṁ adhiṭṭhānā iddhi.


pli: Katamā <b>vikubbanā iddhi?</b>


pli: Sikhissa bhagavato arahato sammāsambuddhassa abhibhū nāma sāvako brahmaloke ṭhito sahassilokadhātuṁ sarena viññāpesi.


pli: So dissamānenapi kāyena dhammaṁ desesi;


pli: adissamānenapi kāyena dhammaṁ desesi;


pli: dissamānenapi heṭṭhimena upaḍḍhakāyena adissamānenapi uparimena upaḍḍhakāyena dhammaṁ desesi.


pli: Dissamānenapi uparimena upaḍḍhakāyena, adissamānenapi heṭṭhimena upaḍḍhakāyena dhammaṁ desesi.


pli: So pakativaṇṇaṁ vijahitvā kumārakavaṇṇaṁ vā dasseti, nāgavaṇṇaṁ vā dasseti, supaṇṇavaṇṇaṁ vā dasseti, yakkhavaṇṇaṁ vā dasseti, indavaṇṇaṁ vā dasseti, devavaṇṇaṁ vā dasseti, brahmavaṇṇaṁ vā dasseti, samuddavaṇṇaṁ vā dasseti, pabbatavaṇṇaṁ vā dasseti, vanavaṇṇaṁ vā dasseti, sīhavaṇṇaṁ vā dasseti, byagghavaṇṇaṁ vā dasseti, dīpivaṇṇaṁ vā dasseti, hatthimpi dasseti, assampi dasseti, rathampi dasseti, pattimpi dasseti, vividhampi senābyūhaṁ dassetīti—


pli: ayaṁ vikubbanā iddhi.


pli: Katamā <b>manomayā iddhi?</b>


pli: Idha bhikkhu imamhā kāyā aññaṁ kāyaṁ abhinimmināti rūpiṁ manomayaṁ sabbaṅgapaccaṅgiṁ ahīnindriyaṁ.


pli: Seyyathāpi puriso muñjamhā īsikaṁ pavāheyya.


pli: Tassa evamassa—


pli: “ayaṁ muñjo, ayaṁ īsikā.


pli: Añño muñjo, aññā īsikā.


pli: Muñjamhā tveva īsikā pavāḷhā”ti.


pli: Seyyathā vā pana puriso asiṁ kosiyā pavāheyya.


pli: “ayaṁ asi, ayaṁ kosi.


pli: Añño asi, aññā kosi.


pli: Kosiyā tveva asi pavāḷho”ti.


pli: Seyyathā vā pana puriso ahiṁ karaṇḍā uddhareyya.


pli: “ayaṁ ahi, ayaṁ karaṇḍo.


pli: Añño ahi, añño karaṇḍo.


pli: Karaṇḍā tveva ahi ubbhato”ti.


pli: Evamevaṁ bhikkhu imamhā kāyā aññaṁ kāyaṁ abhinimmināti rūpiṁ manomayaṁ sabbaṅgapaccaṅgiṁ ahīnindriyaṁ.


pli: Ayaṁ manomayā iddhi.


pli: Katamā <b>ñāṇavipphārā iddhi?</b>


pli: Aniccānupassanāya niccasaññāya pahānaṭṭho ijjhatīti—


pli: ñāṇavipphārā iddhi.


pli: Dukkhānupassanāya sukhasaññāya …


pli: anattānupassanāya attasaññāya …


pli: nibbidānupassanāya nandiyā …


pli: virāgānupassanāya rāgassa …


pli: nirodhānupassanāya samudayassa …


pli: paṭinissaggānupassanāya ādānassa pahānaṭṭho ijjhatīti—


pli: Āyasmato bākulassa ñāṇavipphārā iddhi, āyasmato saṅkiccassa ñāṇavipphārā iddhi, āyasmato bhūtapālassa ñāṇavipphārā iddhi.


pli: Ayaṁ ñāṇavipphārā iddhi.


pli: Katamā <b>samādhivipphārā iddhi?</b>


pli: Paṭhamena jhānena nīvaraṇānaṁ pahānaṭṭho ijjhatīti—


pli: samādhivipphārā iddhi.


pli: Dutiyena jhānena vitakkavicārānaṁ pahānaṭṭho ijjhatīti—


pli: Tatiyena jhānena pītiyā pahānaṭṭho ijjhatīti …pe…


pli: catutthena jhānena sukhadukkhānaṁ pahānaṭṭho ijjhatīti …pe…


pli: ākāsānañcāyatanasamāpattiyā rūpasaññāya paṭighasaññāya nānattasaññāya pahānaṭṭho ijjhatīti …pe…


pli: viññāṇañcāyatanasamāpattiyā ākāsānañcāyatanasaññāya pahānaṭṭho ijjhatīti …pe…


pli: ākiñcaññāyatanasamāpattiyā viññāṇañcāyatanasaññāya pahānaṭṭho ijjhatīti …pe…


pli: nevasaññānāsaññāyatanasamāpattiyā ākiñcaññāyatanasaññāya pahānaṭṭho ijjhatīti—


pli: Āyasmato sāriputtassa samādhivipphārā iddhi, āyasmato sañjīvassa samādhivipphārā iddhi, āyasmato khāṇukoṇḍaññassa samādhivipphārā iddhi, uttarāya upāsikāya samādhivipphārā iddhi, sāmāvatiyā upāsikāya samādhivipphārā iddhi.


pli: Ayaṁ samādhivipphārā iddhi.


pli: Katamā <b>ariyā iddhi?</b>


pli: Idha bhikkhu sace ākaṅkhati—


pli: “paṭikūle appaṭikūlasaññī vihareyyan”ti, appaṭikūlasaññī tattha viharati.


pli: Sace ākaṅkhati—


pli: “appaṭikūle paṭikūlasaññī vihareyyan”ti, paṭikūlasaññī tattha viharati.


pli: “paṭikūle ca appaṭikūle ca appaṭikūlasaññī vihareyyan”ti, appaṭikūlasaññī tattha viharati.


pli: “appaṭikūle ca paṭikūle ca paṭikūlasaññī vihareyyan”ti, paṭikūlasaññī tattha viharati.


pli: “paṭikūle ca appaṭikūle ca tadubhayaṁ abhinivajjetvā upekkhako vihareyyaṁ sato sampajāno”ti, upekkhako tattha viharati sato sampajāno.


pli: Kathaṁ <b>paṭikūle appaṭikūlasaññī viharati?</b>


pli: Aniṭṭhasmiṁ vatthusmiṁ mettāya vā pharati, dhātuto vā upasaṁharati.


pli: Evaṁ paṭikūle appaṭikūlasaññī viharati.


pli: Kathaṁ <b>appaṭikūle paṭikūlasaññī viharati?</b>


pli: Iṭṭhasmiṁ vatthusmiṁ asubhāya vā pharati, aniccato vā upasaṁharati.


pli: Evaṁ appaṭikūle paṭikūlasaññī viharati.


pli: Kathaṁ <b>paṭikūle ca appaṭikūle ca appaṭikūlasaññī viharati?</b>


pli: Aniṭṭhasmiñca iṭṭhasmiñca vatthusmiṁ mettāya vā pharati, dhātuto vā upasaṁharati.


pli: Evaṁ paṭikūle ca appaṭikūle ca appaṭikūlasaññī viharati.


pli: Kathaṁ <b>appaṭikūle ca paṭikūle ca paṭikūlasaññī viharati?</b>


pli: Iṭṭhasmiñca aniṭṭhasmiñca vatthusmiṁ asubhāya vā pharati, aniccato vā upasaṁharati.


pli: Evaṁ appaṭikūle ca paṭikūle ca paṭikūlasaññī viharati.


pli: Kathaṁ <b>paṭikūle ca appaṭikūle ca tadubhayaṁ abhinivajjetvā upekkhako viharati sato sampajāno?</b>


pli: Idha bhikkhu cakkhunā rūpaṁ disvā neva sumano hoti na dummano, upekkhako viharati sato sampajāno.


pli: Sotena saddaṁ sutvā …pe…


pli: ghānena gandhaṁ ghāyitvā …


pli: jivhāya rasaṁ sāyitvā …


pli: kāyena phoṭṭhabbaṁ phusitvā …


pli: manasā dhammaṁ viññāya neva sumano hoti na dummano, upekkhako viharati sato sampajāno.


pli: Evaṁ paṭikūle ca appaṭikūle ca tadubhayaṁ abhinivajjetvā upekkhako viharati sato sampajāno.


pli: Ayaṁ ariyā iddhi.


pli: Katamā <b>kammavipākajā iddhi?</b>


pli: Sabbesaṁ pakkhīnaṁ, sabbesaṁ devānaṁ, ekaccānaṁ manussānaṁ, ekaccānaṁ vinipātikānaṁ.


pli: Ayaṁ kammavipākajā iddhi.


pli: Katamā <b>puññavato iddhi?</b>


pli: Rājā cakkavattī vehāsaṁ gacchati saddhiṁ caturaṅginiyā senāya, antamaso assabandhagopurise upādāya.


pli: Jotikassa gahapatissa puññavato iddhi, jaṭilassa gahapatissa puññavato iddhi, meṇḍakassa gahapatissa puññavato iddhi, ghositassa gahapatissa puññavato iddhi, pañcannaṁ mahāpuññānaṁ puññavato iddhi.


pli: Ayaṁ puññavato iddhi.


pli: Katamā <b>vijjāmayā iddhi?</b>


pli: Vijjādharā vijjaṁ parijappetvā vehāsaṁ gacchanti, ākāse antalikkhe hatthimpi dassenti, assampi dassenti, rathampi dassenti, pattimpi dassenti, vividhampi senābyūhaṁ dassenti.


pli: Ayaṁ vijjāmayā iddhi.


pli: Kathaṁ <b>tattha tattha sammāpayogapaccayā ijjhanaṭṭhena iddhi?</b>


pli: Nekkhammena kāmacchandassa pahānaṭṭho ijjhatīti—


pli: tattha tattha sammāpayogapaccayā ijjhanaṭṭhena iddhi.


pli: Abyāpādena byāpādassa pahānaṭṭho ijjhatīti—


pli: tattha tattha sammāpayogapaccayā ijjhanaṭṭhena iddhi …pe…


pli: arahattamaggena sabbakilesānaṁ pahānaṭṭho ijjhatīti—


pli: Evaṁ tattha tattha sammāpayogapaccayā ijjhanaṭṭhena iddhi.


pli: Imā dasa iddhiyo.


pli: Iddhikathā niṭṭhitā.


pli: Paṭisambhidāmagga


pli: 3 Paññāvagga


pli: 3.3. Abhisamayakathā


pli: <b>Abhisamayo</b>ti.


pli: Kena abhisameti?


pli: Cittena abhisameti.


pli: Hañci cittena abhisameti, tena hi aññāṇī abhisameti?


pli: Na aññāṇī abhisameti.


pli: Ñāṇena abhisameti.


pli: Hañci ñāṇena abhisameti, tena hi acittena ca ñāṇena ca acittako abhisameti?


pli: Na acittako abhisameti.


pli: Cittena ca ñāṇena ca abhisameti.


pli: Hañci cittena ca ñāṇena ca abhisameti, tena hi kāmāvacaracittena ca ñāṇena ca abhisameti?


pli: Na kāmāvacaracittena ca ñāṇena ca abhisameti.


pli: Tena hi rūpāvacaracittena ca ñāṇena ca abhisameti?


pli: Na rūpāvacaracittena ca ñāṇena ca abhisameti.


pli: Tena hi arūpāvacaracittena ca ñāṇena ca abhisameti?


pli: Na arūpāvacaracittena ca ñāṇena ca abhisameti.


pli: Tena hi kammassakatacittena ca ñāṇena ca abhisameti?


pli: Na kammassakatacittena ca ñāṇena ca abhisameti.


pli: Tena hi saccānulomikacittena ca ñāṇena ca abhisameti?


pli: Na saccānulomikacittena ca ñāṇena ca abhisameti.


pli: Tena hi atītacittena ca ñāṇena ca abhisameti?


pli: Na atītacittena ca ñāṇena ca abhisameti.


pli: Tena hi anāgatacittena ca ñāṇena ca abhisameti?


pli: Na anāgatacittena ca ñāṇena ca abhisameti.


pli: Tena hi paccuppannalokiyacittena ca ñāṇena ca abhisameti?


pli: Na paccuppannalokiyacittena ca ñāṇena ca abhisameti.


pli: Lokuttaramaggakkhaṇe paccuppannacittena ca ñāṇena ca abhisameti.


pli: Kathaṁ lokuttaramaggakkhaṇe paccuppannacittena ca ñāṇena ca abhisameti?


pli: Lokuttaramaggakkhaṇe uppādādhipateyyaṁ cittaṁ ñāṇassa hetu paccayo ca taṁsampayuttaṁ nirodhagocaraṁ dassanādhipateyyaṁ ñāṇaṁ cittassa hetu paccayo ca taṁsampayuttaṁ ñāṇaṁ nirodhagocaraṁ.


pli: Evaṁ lokuttaramaggakkhaṇe paccuppannacittena ca ñāṇena ca abhisameti.


pli: Kiṁ nu ettakoyeva abhisamayoti?


pli: Na hi.


pli: Lokuttaramaggakkhaṇe dassanābhisamayo sammādiṭṭhi, abhiniropanābhisamayo sammāsaṅkappo, pariggahābhisamayo sammāvācā, samuṭṭhānābhisamayo sammākammanto, vodānābhisamayo sammāājīvo, paggahābhisamayo sammāvāyāmo, upaṭṭhānābhisamayo sammāsati, avikkhepābhisamayo sammāsamādhi;


pli: upaṭṭhānābhisamayo satisambojjhaṅgo, pavicayābhisamayo dhammavicayasambojjhaṅgo, paggahābhisamayo vīriyasambojjhaṅgo, pharaṇābhisamayo pītisambojjhaṅgo, upasamābhisamayo passaddhisambojjhaṅgo, avikkhepābhisamayo samādhisambojjhaṅgo, paṭisaṅkhānābhisamayo upekkhāsambojjhaṅgo;


pli: assaddhiye akampiyābhisamayo saddhābalaṁ, kosajje akampiyābhisamayo vīriyabalaṁ, pamāde akampiyābhisamayo satibalaṁ, uddhacce akampiyābhisamayo samādhibalaṁ, avijjāya akampiyābhisamayo paññābalaṁ;


pli: adhimokkhābhisamayo saddhindriyaṁ, paggahābhisamayo vīriyindriyaṁ, upaṭṭhānābhisamayo satindriyaṁ, avikkhepābhisamayo samādhindriyaṁ, dassanābhisamayo paññindriyaṁ.


pli: Ādhipateyyaṭṭhena indriyābhisamayo, akampiyaṭṭhena balābhisamayo, niyyānaṭṭhena bojjhaṅgābhisamayo, hetuṭṭhena maggābhisamayo, upaṭṭhānaṭṭhena satipaṭṭhānābhisamayo, padahaṭṭhena sammappadhānābhisamayo, ijjhanaṭṭhena iddhipādābhisamayo, tathaṭṭhena saccābhisamayo, avikkhepaṭṭhena samathābhisamayo, anupassanaṭṭhena vipassanābhisamayo, ekarasaṭṭhena samathavipassanābhisamayo, anativattanaṭṭhena yuganaddhābhisamayo, saṁvaraṭṭhena sīlavisuddhiabhisamayo, avikkhepaṭṭhena visuddhiabhisamayo, dassanaṭṭhena diṭṭhivisuddhiabhisamayo, muttaṭṭhena vimokkhābhisamayo, paṭivedhaṭṭhena vijjābhisamayo, pariccāgaṭṭhena vimuttiabhisamayo, samucchedaṭṭhena khaye ñāṇaṁ abhisamayo.


pli: Chando mūlaṭṭhena abhisamayo, manasikāro samuṭṭhānaṭṭhena abhisamayo, phasso samodhānaṭṭhena abhisamayo, vedanā samosaraṇaṭṭhena abhisamayo, samādhi pamukhaṭṭhena abhisamayo, sati ādhipateyyaṭṭhena abhisamayo, paññā taduttaraṭṭhena abhisamayo, vimutti sāraṭṭhena abhisamayo, amatogadhaṁ nibbānaṁ pariyosānaṭṭhena abhisamayo.


pli: Sotāpattimaggakkhaṇe dassanābhisamayo sammādiṭṭhi …pe…


pli: amatogadhaṁ nibbānaṁ pariyosānaṭṭhena abhisamayo.


pli: Sotāpattiphalakkhaṇe dassanābhisamayo sammādiṭṭhi …pe…


pli: paṭippassaddhaṭṭhena anuppāde ñāṇaṁ abhisamayo.


pli: Chando mūlaṭṭhena abhisamayo …pe…


pli: Sakadāgāmimaggakkhaṇe …pe…


pli: sakadāgāmiphalakkhaṇe …


pli: anāgāmimaggakkhaṇe …


pli: anāgāmiphalakkhaṇe …


pli: arahattamaggakkhaṇe …pe…


pli: arahattaphalakkhaṇe dassanābhisamayo sammādiṭṭhi, abhiniropanābhisamayo sammāsaṅkappo …pe…


pli: Yvāyaṁ kilese pajahati, atīte kilese pajahati …pe…


pli: anāgate kilese pajahati, paccuppanne kilese pajahati, atīte kilese pajahatīti.


pli: Hañci atīte kilese pajahati, tena hi khīṇaṁ khepeti, niruddhaṁ nirodheti, vigataṁ vigameti, atthaṅgataṁ atthaṅgameti, atītaṁ yaṁ na atthi taṁ pajahatīti?


pli: Na atīte kilese pajahatīti.


pli: Anāgate kilese pajahatīti.


pli: Hañci anāgate kilese pajahati, tena hi ajātaṁ pajahati, anibbattaṁ pajahati, anuppannaṁ pajahati, apātubhūtaṁ pajahati, anāgataṁ yaṁ na atthi taṁ pajahatīti?


pli: Na anāgate kilese pajahatīti.


pli: Paccuppanne kilese pajahatīti.


pli: Hañci paccuppanne kilese pajahati, tena hi ratto rāgaṁ pajahati, duṭṭho dosaṁ pajahati, mūḷho mohaṁ pajahati, vinibaddho mānaṁ pajahati, parāmaṭṭho diṭṭhiṁ pajahati, vikkhepagato uddhaccaṁ pajahati, aniṭṭhaṅgato vicikicchaṁ pajahati, thāmagato anusayaṁ pajahati, kaṇhasukkadhammā yuganaddhā samameva vattanti, saṅkilesikā maggabhāvanā hoti?


pli: Na hi atīte kilese pajahati, na anāgate kilese pajahati, na paccuppanne kilese pajahatīti.


pli: Hañci na atīte kilese pajahati, na anāgate …pe…


pli: na paccuppanne kilese pajahati, tena hi natthi maggabhāvanā, natthi phalasacchikiriyā, natthi kilesappahānaṁ, natthi dhammābhisamayoti?


pli: Atthi maggabhāvanā, atthi phalasacchikiriyā, atthi kilesappahānaṁ, atthi dhammābhisamayo.


pli: Yathā kathaṁ viya?


pli: Seyyathāpi taruṇo rukkho ajātaphalo.


pli: Tamenaṁ puriso mūlaṁ chindeyya.


pli: Ye tassa rukkhassa ajātaphalā, te ajātāyeva na jāyanti, anibbattāyeva na nibbattanti, anuppannāyeva na uppajjanti, apātubhūtāyeva na pātubhavanti.


pli: Evamevaṁ uppādo hetu, uppādo paccayo kilesānaṁ nibbattiyāti.


pli: Uppāde ādīnavaṁ disvā anuppāde cittaṁ pakkhandati.


pli: Anuppāde cittassa pakkhandattā ye uppādapaccayā kilesā nibbatteyyuṁ, te ajātāyeva na jāyanti, anibbattāyeva na nibbattanti, anuppannāyeva na uppajjanti, apātubhūtāyeva na pātubhavanti.


pli: Evaṁ hetunirodhā dukkhanirodho.


pli: Pavattaṁ hetu, nimittaṁ hetu, āyūhanā hetu.


pli: Āyūhanā paccayo kilesānaṁ nibbattiyāti.


pli: Āyūhane ādīnavaṁ disvā anāyūhane cittaṁ pakkhandati.


pli: Anāyūhane cittassa pakkhandattā, ye āyūhanapaccayā kilesā nibbatteyyuṁ, te ajātāyeva na jāyanti, anibbattāyeva na nibbattanti, anuppannāyeva na uppajjanti, apātubhūtāyeva na pātubhavanti.


pli: Evaṁ atthi maggabhāvanā, atthi phalasacchikiriyā, atthi kilesappahānaṁ, atthi dhammābhisamayoti.


pli: Abhisamayakathā niṭṭhitā.


pli: Paṭisambhidāmagga


pli: 3 Paññāvagga


pli: 3.4. Vivekakathā


pli: Sāvatthinidānaṁ.


pli: “Seyyathāpi, bhikkhave, ye keci balakaraṇīyā kammantā karīyanti, sabbe te pathaviṁ nissāya pathaviyaṁ patiṭṭhāya evamete balakaraṇīyā kammantā karīyanti;


pli: evamevaṁ, bhikkhave, bhikkhu sīlaṁ nissāya sīle patiṭṭhāya ariyaṁ aṭṭhaṅgikaṁ maggaṁ bhāveti, ariyaṁ aṭṭhaṅgikaṁ maggaṁ bahulīkaroti.


pli: Kathañca, bhikkhave, bhikkhu sīlaṁ nissāya sīle patiṭṭhāya ariyaṁ aṭṭhaṅgikaṁ maggaṁ bhāveti, ariyaṁ aṭṭhaṅgikaṁ maggaṁ bahulīkaroti?


pli: Idha, bhikkhave, bhikkhu sammādiṭṭhiṁ bhāveti vivekanissitaṁ virāganissitaṁ nirodhanissitaṁ vosaggapariṇāmiṁ.


pli: Sammāsaṅkappaṁ …pe…


pli: sammāvācaṁ …


pli: sammākammantaṁ …


pli: sammāājīvaṁ …


pli: sammāvāyāmaṁ …


pli: sammāsatiṁ …


pli: sammāsamādhiṁ bhāveti vivekanissitaṁ virāganissitaṁ nirodhanissitaṁ vosaggapariṇāmiṁ.


pli: Evaṁ kho, bhikkhave, bhikkhu sīlaṁ nissāya sīle patiṭṭhāya ariyaṁ aṭṭhaṅgikaṁ maggaṁ bhāveti, ariyaṁ aṭṭhaṅgikaṁ maggaṁ bahulīkaroti.


pli: Seyyathāpi, bhikkhave, ye keci bījagāmabhūtagāmā vuddhiṁ viruḷhiṁ vepullaṁ āpajjanti, sabbe te pathaviṁ nissāya pathaviyaṁ patiṭṭhāya evamete bījagāmabhūtagāmā vuddhiṁ viruḷhiṁ vepullaṁ āpajjanti;


pli: evamevaṁ kho, bhikkhave, bhikkhu sīlaṁ nissāya sīle patiṭṭhāya ariyaṁ aṭṭhaṅgikaṁ maggaṁ bhāvento ariyaṁ aṭṭhaṅgikaṁ maggaṁ bahulīkaronto vuddhiṁ viruḷhiṁ vepullaṁ pāpuṇāti dhammesu.


pli: Kathañca, bhikkhave, bhikkhu sīlaṁ nissāya sīle patiṭṭhāya ariyaṁ aṭṭhaṅgikaṁ maggaṁ bhāvento ariyaṁ aṭṭhaṅgikaṁ maggaṁ bahulīkaronto vuddhiṁ viruḷhiṁ vepullaṁ pāpuṇāti dhammesu?


pli: Sammāsaṅkappaṁ bhāveti …pe…


pli: sammāvācaṁ bhāveti …


pli: sammākammantaṁ bhāveti …


pli: sammāājīvaṁ bhāveti …


pli: sammāvāyāmaṁ bhāveti …


pli: sammāsatiṁ bhāveti …


pli: Evaṁ kho, bhikkhave, bhikkhu sīlaṁ nissāya sīle patiṭṭhāya ariyaṁ aṭṭhaṅgikaṁ maggaṁ bhāvento ariyaṁ aṭṭhaṅgikaṁ maggaṁ bahulīkaronto vuddhiṁ viruḷhiṁ vepullaṁ pāpuṇāti dhammesū”ti.


pli: 3.4.1. Maggaṅganiddesa


pli: Sammādiṭṭhiyā pañca vivekā, pañca virāgā, pañca nirodhā, pañca vosaggā, dvādasa nissayā.


pli: Sammāsaṅkappassa …pe…


pli: sammāvācāya …


pli: sammākammantassa …


pli: sammāājīvassa …


pli: sammāvāyāmassa …


pli: sammāsatiyā …


pli: sammāsamādhissa pañca vivekā, pañca virāgā, pañca nirodhā, pañca vosaggā, dvādasa nissayā.


pli: <b>Sammādiṭṭhiyā katame pañca vivekā?</b>


pli: Vikkhambhanaviveko, tadaṅgaviveko samucchedaviveko, paṭippassaddhiviveko, nissaraṇaviveko.


pli: Vikkhambhanaviveko ca nīvaraṇānaṁ paṭhamajjhānaṁ bhāvayato, tadaṅgaviveko ca diṭṭhigatānaṁ nibbedhabhāgiyaṁ samādhiṁ bhāvayato, samucchedaviveko ca lokuttaraṁ khayagāmimaggaṁ bhāvayato, paṭippassaddhiviveko ca phalakkhaṇe, nissaraṇaviveko ca nirodho nibbānaṁ.


pli: Sammādiṭṭhiyā ime pañca vivekā.


pli: Imesu pañcasu vivekesu chandajāto hoti saddhādhimutto, cittañcassa svādhiṭṭhitaṁ.


pli: <b>Sammādiṭṭhiyā katame pañca virāgā?</b>


pli: Vikkhambhanavirāgo, tadaṅgavirāgo, samucchedavirāgo, paṭippassaddhivirāgo, nissaraṇavirāgo.


pli: Vikkhambhanavirāgo ca nīvaraṇānaṁ paṭhamajjhānaṁ bhāvayato, tadaṅgavirāgo ca diṭṭhigatānaṁ nibbedhabhāgiyaṁ samādhiṁ bhāvayato, samucchedavirāgo ca lokuttaraṁ khayagāmimaggaṁ bhāvayato, paṭippassaddhivirāgo ca phalakkhaṇe, nissaraṇavirāgo ca nirodho nibbānaṁ.


pli: Sammādiṭṭhiyā ime pañca virāgā.


pli: Imesu pañcasu virāgesu chandajāto hoti saddhādhimutto, cittañcassa svādhiṭṭhitaṁ.


pli: <b>Sammādiṭṭhiyā katame pañca nirodhā?</b>


pli: Vikkhambhananirodho, tadaṅganirodho, samucchedanirodho, paṭippassaddhinirodho, nissaraṇanirodho.


pli: Vikkhambhananirodho ca nīvaraṇānaṁ paṭhamajjhānaṁ bhāvayato, tadaṅganirodho ca diṭṭhigatānaṁ nibbedhabhāgiyaṁ samādhiṁ bhāvayato, samucchedanirodho ca lokuttaraṁ khayagāmimaggaṁ bhāvayato, paṭippassaddhinirodho ca phalakkhaṇe, nissaraṇanirodho ca amatā dhātu.


pli: Sammādiṭṭhiyā ime pañca nirodhā.


pli: Imesu pañcasu nirodhesu chandajāto hoti saddhādhimutto, cittañcassa svādhiṭṭhitaṁ.


pli: <b>Sammādiṭṭhiyā katame pañca vosaggā?</b>


pli: Vikkhambhanavosaggo, tadaṅgavosaggo, samucchedavosaggo, paṭippassaddhivosaggo, nissaraṇavosaggo.


pli: Vikkhambhanavosaggo ca nīvaraṇānaṁ paṭhamajjhānaṁ bhāvayato, tadaṅgavosaggo ca diṭṭhigatānaṁ nibbedhabhāgiyaṁ samādhiṁ bhāvayato, samucchedavosaggo ca lokuttaraṁ khayagāmimaggaṁ bhāvayato, paṭippassaddhivosaggo ca phalakkhaṇe, nissaraṇavosaggo ca nirodho nibbānaṁ.


pli: Sammādiṭṭhiyā ime pañca vosaggā.


pli: Imesu pañcasu vosaggesu chandajāto hoti saddhādhimutto, cittañcassa svādhiṭṭhitaṁ.


pli: Sammādiṭṭhiyā ime pañca vivekā, pañca virāgā, pañca nirodhā, pañca vosaggā, dvādasa nissayā.


pli: <b>Sammāsaṅkappassa …pe…</b>


pli: <b>sammāvācāya …</b>


pli: <b>sammākammantassa …</b>


pli: <b>sammāājīvassa …</b>


pli: <b>sammāvāyāmassa …</b>


pli: <b>sammāsatiyā …</b>


pli: <b>sammāsamādhissa katame pañca vivekā?</b>


pli: Vikkhambhanaviveko, tadaṅgaviveko, samucchedaviveko, paṭippassaddhiviveko, nissaraṇaviveko.


pli: Vikkhambhanaviveko ca nīvaraṇānaṁ paṭhamajjhānaṁ bhāvayato, tadaṅgaviveko ca diṭṭhigatānaṁ nibbedhabhāgiyaṁ samādhiṁ bhāvayato, samucchedaviveko ca lokuttaraṁ khayagāmimaggaṁ bhāvayato, paṭippassaddhiviveko ca phalakkhaṇe nissaraṇaviveko ca nirodho nibbānaṁ.


pli: Sammāsamādhissa ime pañca vivekā.


pli: Imesu pañcasu vivekesu chandajāto hoti saddhādhimutto, cittañcassa svādhiṭṭhitaṁ.


pli: <b>Sammāsamādhissa katame pañca virāgā?</b>


pli: Vikkhambhanavirāgo, tadaṅgavirāgo, samucchedavirāgo, paṭippassaddhivirāgo, nissaraṇavirāgo.


pli: Vikkhambhanavirāgo ca nīvaraṇānaṁ paṭhamajjhānaṁ bhāvayato, tadaṅgavirāgo ca diṭṭhigatānaṁ nibbedhabhāgiyaṁ samādhiṁ bhāvayato, samucchedavirāgo ca lokuttaraṁ khayagāmimaggaṁ bhāvayato, paṭippassaddhivirāgo ca phalakkhaṇe, nissaraṇavirāgo ca nirodho nibbānaṁ.


pli: Sammāsamādhissa ime pañca virāgā.


pli: Imesu pañcasu virāgesu chandajāto hoti saddhādhimutto, cittañcassa svādhiṭṭhitaṁ.


pli: <b>Sammāsamādhissa katame pañca nirodhā?</b>


pli: Vikkhambhananirodho, tadaṅganirodho, samucchedanirodho, paṭippassaddhinirodho, nissaraṇanirodho.


pli: Vikkhambhananirodho ca nīvaraṇānaṁ paṭhamajjhānaṁ bhāvayato, tadaṅganirodho ca diṭṭhigatānaṁ nibbedhabhāgiyaṁ samādhiṁ bhāvayato, samucchedanirodho ca lokuttaraṁ khayagāmimaggaṁ bhāvayato, paṭippassaddhinirodho ca phalakkhaṇe, nissaraṇanirodho ca amatā dhātu.


pli: Sammāsamādhissa ime pañca nirodhā.


pli: Imesu pañcasu nirodhesu chandajāto hoti saddhādhimutto, cittañcassa svādhiṭṭhitaṁ.


pli: <b>Sammāsamādhissa katame pañca vosaggā?</b>


pli: Vikkhambhanavosaggo, tadaṅgavosaggo, samucchedavosaggo, paṭippassaddhivosaggo, nissaraṇavosaggo.


pli: Vikkhambhanavosaggo ca nīvaraṇānaṁ paṭhamajjhānaṁ bhāvayato, tadaṅgavosaggo ca diṭṭhigatānaṁ nibbedhabhāgiyaṁ samādhiṁ bhāvayato, samucchedavosaggo ca lokuttaraṁ khayagāmimaggaṁ bhāvayato, paṭippassaddhivosaggo ca phalakkhaṇe, nissaraṇavosaggo ca nirodho nibbānaṁ.


pli: Sammāsamādhissa ime pañca vosaggā.


pli: Imesu pañcasu vosaggesu chandajāto hoti saddhādhimutto, cittañcassa svādhiṭṭhitaṁ.


pli: Sammāsamādhissa ime pañca vivekā, pañca virāgā, pañca nirodhā, pañca vosaggā, dvādasa nissayā.


pli: “Seyyathāpi, bhikkhave, ye keci balakaraṇīyā kammantā karīyanti, sabbe te pathaviṁ nissāya pathaviyaṁ patiṭṭhāya evamete balakaraṇīyā kammantā karīyanti;


pli: evamevaṁ kho, bhikkhave, bhikkhu sīlaṁ nissāya sīle patiṭṭhāya satta bojjhaṅge bhāveti, satta bojjhaṅge bahulīkaroti …pe…


pli: satta bojjhaṅge bhāvento satta bojjhaṅge bahulīkaronto vuddhiṁ virūḷhiṁ vepullaṁ pāpuṇāti dhammesu …pe…


pli: pañca balāni bhāveti, pañca balāni bahulīkaroti …pe…


pli: pañca balāni bhāvento pañca balāni bahulīkaronto vuddhiṁ virūḷhiṁ vepullaṁ pāpuṇāti dhammesu …pe…


pli: pañcindriyāni bhāveti, pañcindriyāni bahulīkaroti …pe….


pli: Seyyathāpi, bhikkhave, ye keci bījagāmabhūtagāmā vuddhiṁ virūḷhiṁ vepullaṁ āpajjanti, sabbe te pathaviṁ nissāya pathaviyaṁ patiṭṭhāya evamete bījagāmabhūtagāmā vuddhiṁ virūḷhiṁ vepullaṁ āpajjanti;


pli: evamevaṁ kho, bhikkhave, bhikkhu sīlaṁ nissāya sīle patiṭṭhāya pañcindriyāni bhāvento pañcindriyāni bahulīkaronto vuddhiṁ virūḷhiṁ vepullaṁ pāpuṇāti dhammesu.


pli: Kathañca, bhikkhave, bhikkhu sīlaṁ nissāya sīle patiṭṭhāya pañcindriyāni bhāvento pañcindriyāni bahulīkaronto vuddhiṁ virūḷhiṁ vepullaṁ pāpuṇāti dhammesu?


pli: Idha, bhikkhave, bhikkhu saddhindriyaṁ bhāveti vivekanissitaṁ virāganissitaṁ nirodhanissitaṁ vosaggapariṇāmiṁ.


pli: Vīriyindriyaṁ bhāveti …pe…


pli: satindriyaṁ bhāveti …pe…


pli: samādhindriyaṁ bhāveti …pe…


pli: paññindriyaṁ bhāveti vivekanissitaṁ virāganissitaṁ nirodhanissitaṁ vosaggapariṇāmiṁ.


pli: Evaṁ kho, bhikkhave, bhikkhu sīlaṁ nissāya …pe…


pli: pāpuṇāti dhammesū”ti.


pli: 3.4.2. Indriyaniddesa


pli: Saddhindriyassa pañca vivekā, pañca virāgā, pañca nirodhā, pañca vosaggā, dvādasa nissayā.


pli: Vīriyindriyassa …pe…


pli: satindriyassa …pe…


pli: samādhindriyassa …pe…


pli: paññindriyassa pañca vivekā, pañca virāgā, pañca nirodhā, pañca vosaggā, dvādasa nissayā.


pli: <b>Saddhindriyassa katame pañca vivekā?</b>


pli: Vikkhambhanaviveko, tadaṅgaviveko, samucchedaviveko, paṭippassaddhiviveko, nissaraṇaviveko.


pli: Vikkhambhanaviveko ca nīvaraṇānaṁ paṭhamajjhānaṁ bhāvayato, tadaṅgaviveko ca diṭṭhigatānaṁ nibbedhabhāgiyaṁ samādhiṁ bhāvayato, samucchedaviveko ca lokuttaraṁ khayagāmimaggaṁ bhāvayato, paṭippassaddhiviveko ca phalakkhaṇe, nissaraṇaviveko ca nirodho nibbānaṁ.


pli: Saddhindriyassa ime pañca vivekā.


pli: Imesu pañcasu vivekesu chandajāto hoti saddhādhimutto, cittañcassa svādhiṭṭhitaṁ …pe…


pli: saddhindriyassa ime pañca vivekā, pañca virāgā, pañca nirodhā, pañca vosaggā, dvādasa nissayā.


pli: samādhindriyassa …


pli: paññindriyassa katame pañca vivekā?


pli: Vikkhambhanaviveko, tadaṅgaviveko, samucchedaviveko, paṭippassaddhiviveko, nissaraṇaviveko …pe…


pli: paññindriyassa ime pañca vivekā, pañca virāgā, pañca nirodhā, pañca vosaggā, dvādasa nissayāti.


pli: Vivekakathā niṭṭhitā.


pli: Paṭisambhidāmagga


pli: 3 Paññāvagga


pli: 3.5. Cariyākathā


pli: <b>Cariyā</b>ti, aṭṭha cariyāyo—


pli: iriyāpathacariyā, āyatanacariyā, saticariyā, samādhicariyā, ñāṇacariyā, maggacariyā, patticariyā, lokatthacariyāti.


pli: <b>Āyatanacariyā</b>ti chasu ajjhattikabāhiresu āyatanesu.


pli: <b>Samādhicariyā</b>ti catūsu jhānesu.


pli: <b>Lokatthacariyā</b>ti tathāgatesu arahantesu sammāsambuddhesu padese paccekabuddhesu padese sāvakesu.


pli: Iriyāpathacariyā ca paṇidhisampannānaṁ.


pli: Āyatanacariyā ca indriyesu guttadvārānaṁ.


pli: Saticariyā ca appamādavihārīnaṁ.


pli: Samādhicariyā ca adhicittamanuyuttānaṁ.


pli: Ñāṇacariyā ca buddhisampannānaṁ.


pli: Maggacariyā ca sammāpaṭipannānaṁ.


pli: Patticariyā ca adhigataphalānaṁ.


pli: Lokatthacariyā ca tathāgatānaṁ arahantānaṁ sammāsambuddhānaṁ padese paccekabuddhānaṁ padese sāvakānaṁ.


pli: Imā aṭṭha cariyāyo.


pli: Aparāpi aṭṭha cariyāyo.


pli: Adhimuccanto saddhāya carati, paggaṇhanto vīriyena carati, upaṭṭhāpento satiyā carati, avikkhepaṁ karonto samādhinā carati, pajānanto paññāya carati, vijānanto viññāṇacariyāya carati, evaṁ paṭipannassa kusalā dhammā āyāpentīti āyatanacariyāya carati, evaṁ paṭipanno visesamadhigacchatīti visesacariyāya carati.


pli: Dassanacariyā ca sammādiṭṭhiyā, abhiniropanacariyā ca sammāsaṅkappassa, pariggahacariyā ca sammāvācāya, samuṭṭhānacariyā ca sammākammantassa, vodānacariyā ca sammāājīvassa, paggahacariyā ca sammāvāyāmassa, upaṭṭhānacariyā ca sammāsatiyā, avikkhepacariyā ca sammāsamādhissa.


pli: Imā aṭṭha cariyāyoti.


pli: Cariyākathā niṭṭhitā.


pli: Paṭisambhidāmagga


pli: 3 Paññāvagga


pli: 3.6. Pāṭihāriyakathā


pli: “Tīṇimāni, bhikkhave, pāṭihāriyāni.


pli: Katamāni tīṇi?


pli: Idha, bhikkhave, ekacco anekavihitaṁ iddhividhaṁ paccanubhoti—


pli: ekopi hutvā bahudhā hoti, bahudhāpi hutvā eko hoti;


pli: āvibhāvaṁ tirobhāvaṁ …pe…


pli: yāva brahmalokāpi kāyena vasaṁ vatteti.


pli: Idaṁ vuccati, bhikkhave, iddhipāṭihāriyaṁ.


pli: Idha, bhikkhave, ekacco nimittena ādisati—


pli: ‘evampi te mano, itthampi te mano, itipi te cittan’ti.


pli: So bahuñcepi ādisati, tatheva taṁ hoti, no aññathā.


pli: Idha pana, bhikkhave, ekacco na heva kho nimittena ādisati, api ca kho manussānaṁ vā amanussānaṁ vā devatānaṁ vā saddaṁ sutvā ādisati—


pli: Idha pana, bhikkhave, ekacco na heva kho nimittena ādisati, napi manussānaṁ vā amanussānaṁ vā devatānaṁ vā saddaṁ sutvā ādisati, api ca kho vitakkayato vicārayato vitakkavipphārasaddaṁ sutvā ādisati—


pli: Idha pana, bhikkhave, ekacco na heva kho nimittena ādisati, napi manussānaṁ vā amanussānaṁ vā devatānaṁ vā saddaṁ sutvā ādisati, napi vitakkayato vicārayato vitakkavipphārasaddaṁ sutvā ādisati, api ca kho avitakkaṁ avicāraṁ samādhiṁ samāpannassa cetasā ceto paricca pajānāti—


pli: ‘yathā imassa bhoto manosaṅkhārā paṇihitā imassa cittassa anantarā amukaṁ nāma vitakkaṁ vitakkayissatī’ti.


pli: Idaṁ vuccati, bhikkhave, ādesanāpāṭihāriyaṁ.


pli: Idha, bhikkhave, ekacco evamanusāsati—


pli: ‘evaṁ vitakketha, mā evaṁ vitakkayittha.


pli: Evaṁ manasi karotha, mā evaṁ manasākattha.


pli: Idaṁ pajahatha, idaṁ upasampajja viharathā’ti.


pli: Idaṁ vuccati, bhikkhave, anusāsanīpāṭihāriyaṁ.


pli: Imāni kho, bhikkhave, tīṇi pāṭihāriyāni”.


pli: Nekkhammaṁ ijjhatīti—iddhi.


pli: Kāmacchandaṁ paṭiharatīti—pāṭihāriyaṁ.


pli: Ye tena nekkhammena samannāgatā, sabbe te visuddhacittā anāvilasaṅkappāti—


pli: ādesanāpāṭihāriyaṁ.


pli: “Taṁ kho pana nekkhammaṁ evaṁ āsevitabbaṁ, evaṁ bhāvetabbaṁ, evaṁ bahulīkātabbaṁ, evaṁ tadanudhammatā sati upaṭṭhāpetabbā”ti—


pli: anusāsanīpāṭihāriyaṁ.


pli: Abyāpādo ijjhatīti—iddhi.


pli: Byāpādaṁ paṭiharatīti—pāṭihāriyaṁ.


pli: Ye tena abyāpādena samannāgatā, sabbe te visuddhacittā anāvilasaṅkappāti—


pli: “So kho pana abyāpādo evaṁ āsevitabbo, evaṁ bhāvetabbo, evaṁ bahulīkātabbo, evaṁ tadanudhammatā sati upaṭṭhāpetabbā”ti—


pli: Ālokasaññā ijjhatīti—iddhi.


pli: Thinamiddhaṁ paṭiharatīti—pāṭihāriyaṁ.


pli: Ye tāya ālokasaññāya samannāgatā, sabbe te visuddhacittā anāvilasaṅkappāti—


pli: “Sā kho pana ālokasaññā evaṁ āsevitabbā, evaṁ bhāvetabbā, evaṁ bahulīkātabbā, evaṁ tadanudhammatā sati upaṭṭhāpetabbā”ti—


pli: Avikkhepo ijjhatīti—iddhi.


pli: Uddhaccaṁ paṭiharatīti—pāṭihāriyaṁ.


pli: Ye tena avikkhepena samannāgatā, sabbe te visuddhacittā anāvilasaṅkappāti—


pli: “So kho pana avikkhepo evaṁ āsevitabbo, evaṁ bhāvetabbo, evaṁ bahulīkātabbo, evaṁ tadanudhammatā sati upaṭṭhāpetabbā”ti—


pli: Dhammavavatthānaṁ ijjhatīti—iddhi.


pli: Vicikicchaṁ paṭiharatīti—pāṭihāriyaṁ.


pli: Ye tena dhammavavatthānena samannāgatā, sabbe te visuddhacittā anāvilasaṅkappāti—


pli: ādesanāpāṭihāriyaṁ.


pli: “Taṁ kho pana dhammavavatthānaṁ evaṁ āsevitabbaṁ, evaṁ bhāvetabbaṁ, evaṁ bahulīkātabbaṁ, evaṁ tadanudhammatā, sati upaṭṭhāpetabbā”ti—


pli: anusāsanīpāṭihāriyaṁ.


pli: Ñāṇaṁ ijjhatīti—iddhi.


pli: Avijjaṁ paṭiharatīti—pāṭihāriyaṁ.


pli: Ye tena ñāṇena samannāgatā, sabbe te visuddhacittā anāvilasaṅkappāti—


pli: “Taṁ kho pana ñāṇaṁ evaṁ āsevitabbaṁ, evaṁ bhāvetabbaṁ, evaṁ bahulīkātabbaṁ, evaṁ tadanudhammatā sati upaṭṭhāpetabbā”ti—


pli: Pāmojjaṁ ijjhatīti—iddhi.


pli: Aratiṁ paṭiharatīti—pāṭihāriyaṁ.


pli: Ye tena pāmojjena samannāgatā, sabbe te visuddhacittā anāvilasaṅkappāti—


pli: “Taṁ kho pana pāmojjaṁ evaṁ āsevitabbaṁ, evaṁ bhāvetabbaṁ, evaṁ bahulīkātabbaṁ, evaṁ tadanudhammatā sati upaṭṭhāpetabbā”ti—


pli: anusāsanīpāṭihāriyaṁ …pe….


pli: Paṭhamaṁ jhānaṁ ijjhatīti—iddhi.


pli: Nīvaraṇe paṭiharatīti—pāṭihāriyaṁ.


pli: Ye tena paṭhamena jhānena samannāgatā, sabbe te visuddhacittā anāvilasaṅkappāti—


pli: “Taṁ kho pana paṭhamaṁ jhānaṁ evaṁ āsevitabbaṁ, evaṁ bhāvetabbaṁ, evaṁ bahulīkātabbaṁ, evaṁ tadanudhammatā sati upaṭṭhāpetabbā”ti—


pli: Arahattamaggo ijjhatīti—iddhi.


pli: Sabbakilese paṭiharatīti—pāṭihāriyaṁ.


pli: Ye tena arahattamaggena samannāgatā, sabbe te visuddhacittā anāvilasaṅkappāti—


pli: ādesanāpāṭihāriyaṁ.


pli: “So kho pana arahattamaggo evaṁ āsevitabbo, evaṁ bhāvetabbo, evaṁ bahulīkātabbo, evaṁ tadanudhammatā sati upaṭṭhāpetabbā”ti—


pli: anusāsanīpāṭihāriyaṁ.


pli: Nekkhammaṁ ijjhatīti—iddhi.


pli: Kāmacchandaṁ paṭiharatīti—pāṭihāriyaṁ.


pli: Yā ca iddhi yañca pāṭihāriyaṁ, idaṁ vuccati iddhipāṭihāriyaṁ.


pli: Abyāpādo ijjhatīti—iddhi.


pli: Byāpādaṁ paṭiharatīti—pāṭihāriyaṁ.


pli: Ālokasaññā ijjhatīti—iddhi.


pli: arahattamaggo ijjhatīti—iddhi.


pli: Yā ca iddhi yañca pāṭihāriyaṁ, idaṁ vuccati iddhipāṭihāriyanti.


pli: Pāṭihāriyakathā niṭṭhitā.


pli: Paṭisambhidāmagga


pli: 3 Paññāvagga


pli: 3.7. Samasīsakathā


pli: Sabbadhammānaṁ sammāsamucchede nirodhe ca anupaṭṭhānatā paññā samasīsaṭṭhe ñāṇaṁ.


pli: <b>Sabbadhammānan</b>ti pañcakkhandhā, dvādasāyatanāni, aṭṭhārasa dhātuyo, kusalā dhammā, akusalā dhammā, abyākatā dhammā, kāmāvacarā dhammā, rūpāvacarā dhammā, arūpāvacarā dhammā, apariyāpannā dhammā.


pli: <b>Sammā samucchede</b>ti nekkhammena kāmacchandaṁ sammā samucchindati, abyāpādena byāpādaṁ sammā samucchindati, ālokasaññāya thinamiddhaṁ sammā samucchindati, avikkhepena uddhaccaṁ sammā samucchindati, dhammavavatthānena vicikicchaṁ sammā samucchindati, ñāṇena avijjaṁ sammā samucchindati, pāmojjena aratiṁ sammā samucchindati, paṭhamena jhānena nīvaraṇe sammā samucchindati …pe…


pli: arahattamaggena sabbakilese sammā samucchindati.


pli: <b>Nirodhe</b>ti nekkhammena kāmacchandaṁ nirodheti, abyāpādena byāpādaṁ nirodheti, ālokasaññāya thinamiddhaṁ nirodheti, avikkhepena uddhaccaṁ nirodheti, dhammavavatthānena vicikicchaṁ nirodheti, ñāṇena avijjaṁ nirodheti, pāmojjena aratiṁ nirodheti, paṭhamena jhānena nīvaraṇe nirodheti …pe…


pli: arahattamaggena sabbakilese nirodheti.


pli: <b>Anupaṭṭhānatā</b>ti nekkhammaṁ paṭiladdhassa kāmacchando na upaṭṭhāti, abyāpādaṁ paṭiladdhassa byāpādo na upaṭṭhāti, ālokasaññaṁ paṭiladdhassa thinamiddhaṁ na upaṭṭhāti, avikkhepaṁ paṭiladdhassa uddhaccaṁ na upaṭṭhāti, dhammavavatthānaṁ paṭiladdhassa vicikicchā na upaṭṭhāti, ñāṇaṁ paṭiladdhassa avijjā na upaṭṭhāti, pāmojjaṁ paṭiladdhassa arati na upaṭṭhāti, paṭhamaṁ jhānaṁ paṭiladdhassa nīvaraṇā na upaṭṭhanti …pe…


pli: arahattamaggaṁ paṭiladdhassa sabbakilesā na upaṭṭhanti.


pli: <b>Saman</b>ti kāmacchandassa pahīnattā nekkhammaṁ samaṁ, byāpādassa pahīnattā abyāpādo samaṁ, thinamiddhassa pahīnattā ālokasaññā samaṁ, uddhaccassa pahīnattā avikkhepo samaṁ, vicikicchāya pahīnattā dhammavavatthānaṁ samaṁ, avijjāya pahīnattā ñāṇaṁ samaṁ, aratiyā pahīnattā pāmojjaṁ samaṁ, nīvaraṇānaṁ pahīnattā paṭhamaṁ jhānaṁ samaṁ …pe…


pli: sabbakilesānaṁ pahīnattā arahattamaggo samaṁ.


pli: <b>Sīsan</b>ti terasa sīsāni—


pli: palibodhasīsañca taṇhā, vinibandhanasīsañca māno, parāmāsasīsañca diṭṭhi, vikkhepasīsañca uddhaccaṁ, saṅkilesasīsañca avijjā, adhimokkhasīsañca saddhā, paggahasīsañca vīriyaṁ, upaṭṭhānasīsañca sati, avikkhepasīsañca samādhi, dassanasīsañca paññā, pavattasīsañca jīvitindriyaṁ, gocarasīsañca vimokkho, saṅkhārasīsañca nirodhoti.


pli: Samasīsakathā niṭṭhitā.


pli: 3.8. Satipaṭṭhānakathā


pli: Sāvatthinidānaṁ.


pli: “Cattārome, bhikkhave, satipaṭṭhānā.


pli: Katame cattāro?


pli: Idha, bhikkhave, bhikkhu kāye kāyānupassī viharati ātāpī sampajāno satimā, vineyya loke abhijjhādomanassaṁ.


pli: Vedanāsu …


pli: citte …


pli: dhammesu dhammānupassī viharati ātāpī sampajāno satimā, vineyya loke abhijjhādomanassaṁ.


pli: Ime kho, bhikkhave, cattāro satipaṭṭhānā”ti.


pli: Kathaṁ <b>kāye kāyānupassī viharati?</b>


pli: Idhekacco pathavīkāyaṁ aniccato anupassati, no niccato;


pli: dukkhato anupassati, no sukhato;


pli: anattato anupassati, no attato;


pli: nibbindati, no nandati;


pli: virajjati, no rajjati;


pli: nirodheti, no samudeti, paṭinissajjati, no ādiyati.


pli: Aniccato anupassanto niccasaññaṁ pajahati, dukkhato anupassanto sukhasaññaṁ pajahati, anattato anupassanto attasaññaṁ pajahati, nibbindanto nandiṁ pajahati, virajjanto rāgaṁ pajahati, nirodhento samudayaṁ pajahati, paṭinissajjanto ādānaṁ pajahati.


pli: Imehi sattahi ākārehi kāyaṁ anupassati.


pli: Kāyo upaṭṭhānaṁ, no sati.


pli: Sati upaṭṭhānañceva sati ca.


pli: Tāya satiyā tena ñāṇena taṁ kāyaṁ anupassati.


pli: Tena vuccati—


pli: “kāye kāyānupassanāsatipaṭṭhānā”.


pli: <b>Bhāvanā</b>ti catasso bhāvanā—


pli: tattha jātānaṁ dhammānaṁ anativattanaṭṭhena bhāvanā, indriyānaṁ ekarasaṭṭhena bhāvanā, tadupagavīriyavāhanaṭṭhena bhāvanā, āsevanaṭṭhena bhāvanā.


pli: Idhekacco āpokāyaṁ …pe…


pli: tejokāyaṁ …


pli: vāyokāyaṁ …


pli: kesakāyaṁ …


pli: lomakāyaṁ …


pli: chavikāyaṁ …


pli: cammakāyaṁ …


pli: maṁsakāyaṁ …


pli: rudhirakāyaṁ …


pli: nhārukāyaṁ …


pli: aṭṭhikāyaṁ …


pli: aṭṭhimiñjakāyaṁ aniccato anupassati, no niccato;


pli: dukkhato anupassati, no sukhato;


pli: anattato anupassati, no attato;


pli: nibbindati, no nandati;


pli: virajjati, no rajjati, nirodheti, no samudeti;


pli: paṭinissajjati, no ādiyati.


pli: Aniccato anupassanto niccasaññaṁ pajahati, dukkhato anupassanto sukhasaññaṁ pajahati, anattato anupassanto attasaññaṁ pajahati, nibbindanto nandiṁ pajahati, virajjanto rāgaṁ pajahati, nirodhento samudayaṁ pajahati, paṭinissajjanto ādānaṁ pajahati.


pli: Imehi sattahi ākārehi kāyaṁ anupassati.


pli: Kāyo upaṭṭhānaṁ, no sati.


pli: Sati upaṭṭhānañceva sati ca.


pli: Tāya satiyā tena ñāṇena taṁ kāyaṁ anupassati.


pli: Tena vuccati—


pli: “kāye kāyānupassanāsatipaṭṭhānā”.


pli: <b>Bhāvanā</b>ti catasso bhāvanā—


pli: tattha jātānaṁ dhammānaṁ anativattanaṭṭhena bhāvanā, indriyānaṁ ekarasaṭṭhena bhāvanā, tadupagavīriyavāhanaṭṭhena bhāvanā, āsevanaṭṭhena bhāvanā.


pli: Evaṁ kāye kāyānupassī viharati.


pli: Kathaṁ <b>vedanāsu vedanānupassī viharati?</b>


pli: Idhekacco sukhaṁ vedanaṁ aniccato anupassati, no niccato …pe…


pli: Aniccato anupassanto niccasaññaṁ pajahati …pe…


pli: paṭinissajjanto ādānaṁ pajahati.


pli: Imehi sattahi ākārehi vedanaṁ anupassati.


pli: Vedanā upaṭṭhānaṁ, no sati.


pli: Tāya satiyā tena ñāṇena taṁ vedanaṁ anupassati.


pli: “vedanāsu vedanānupassanāsatipaṭṭhānā”.


pli: <b>Bhāvanā</b>ti catasso bhāvanā …pe…


pli: āsevanaṭṭhena bhāvanā …pe…


pli: idhekacco dukkhaṁ vedanaṁ …pe…


pli: adukkhamasukhaṁ vedanaṁ …


pli: sāmisaṁ sukhaṁ vedanaṁ …


pli: nirāmisaṁ sukhaṁ vedanaṁ …


pli: sāmisaṁ dukkhaṁ vedanaṁ …


pli: nirāmisaṁ dukkhaṁ vedanaṁ …


pli: sāmisaṁ adukkhamasukhaṁ vedanaṁ …


pli: nirāmisaṁ adukkhamasukhaṁ vedanaṁ …


pli: cakkhusamphassajaṁ vedanaṁ …


pli: sotasamphassajaṁ vedanaṁ …


pli: ghānasamphassajaṁ vedanaṁ …


pli: jivhāsamphassajaṁ vedanaṁ …


pli: kāyasamphassajaṁ vedanaṁ …


pli: manosamphassajaṁ vedanaṁ aniccato anupassati, no niccato …pe…


pli: paṭinissajjati, no ādiyati.


pli: Aniccato anupassanto niccasaññaṁ pajahati …pe…


pli: paṭinissajjanto ādānaṁ pajahati.


pli: Imehi sattahi ākārehi vedanaṁ anupassati.


pli: Vedanā upaṭṭhānaṁ, no sati.


pli: Sati upaṭṭhānañceva sati ca.


pli: Tāya satiyā tena ñāṇena taṁ vedanaṁ anupassati.


pli: Tena vuccati—


pli: “vedanāsu vedanānupassanāsatipaṭṭhānā”.


pli: <b>Bhāvanā</b>ti catasso bhāvanā …pe…


pli: evaṁ vedanāsu vedanānupassī viharati.


pli: Kathaṁ <b>citte cittānupassī viharati?</b>


pli: Idhekacco sarāgaṁ cittaṁ aniccato anupassati, no niccato …pe…


pli: Imehi sattahi ākārehi cittaṁ anupassati.


pli: Cittaṁ upaṭṭhānaṁ, no sati.


pli: Tāya satiyā tena ñāṇena taṁ cittaṁ anupassati.


pli: “citte cittānupassanāsatipaṭṭhānā”.


pli: āsevanaṭṭhena bhāvanā.


pli: Idhekacco vītarāgaṁ cittaṁ …pe…


pli: sadosaṁ cittaṁ …


pli: vītadosaṁ cittaṁ …


pli: samohaṁ cittaṁ …


pli: vītamohaṁ cittaṁ …


pli: saṅkhittaṁ cittaṁ …


pli: vikkhittaṁ cittaṁ …


pli: mahaggataṁ cittaṁ …


pli: amahaggataṁ cittaṁ …


pli: sauttaraṁ cittaṁ …


pli: anuttaraṁ cittaṁ …


pli: samāhitaṁ cittaṁ …


pli: asamāhitaṁ cittaṁ …


pli: vimuttaṁ cittaṁ …


pli: avimuttaṁ cittaṁ …


pli: cakkhuviññāṇaṁ …


pli: sotaviññāṇaṁ …


pli: ghānaviññāṇaṁ …


pli: jivhāviññāṇaṁ …


pli: kāyaviññāṇaṁ …


pli: manoviññāṇaṁ aniccato anupassati, no niccato …pe…


pli: paṭinissajjati, no ādiyati.


pli: Aniccato anupassanto niccasaññaṁ pajahati …pe…


pli: paṭinissajjanto ādānaṁ pajahati.


pli: Imehi sattahi ākārehi cittaṁ anupassati.


pli: Cittaṁ upaṭṭhānaṁ, no sati.


pli: Sati upaṭṭhānañceva sati ca.


pli: Tāya satiyā tena ñāṇena taṁ cittaṁ anupassati.


pli: Tena vuccati—


pli: “citte cittānupassanāsatipaṭṭhānā”.


pli: <b>Bhāvanā</b>ti catasso bhāvanā …pe…


pli: āsevanaṭṭhena bhāvanā.


pli: Evaṁ citte cittānupassī viharati.


pli: Kathaṁ <b>dhammesu dhammānupassī viharati?</b>


pli: Idhekacco ṭhapetvā kāyaṁ ṭhapetvā vedanaṁ ṭhapetvā cittaṁ tadavasese dhamme aniccato anupassati, no niccato;


pli: dukkhato anupassati, no sukhato;


pli: anattato anupassati, no attato;


pli: nibbindati, no nandati;


pli: virajjati, no rajjati;


pli: nirodheti, no samudeti;


pli: paṭinissajjati, no ādiyati.


pli: Aniccato anupassanto niccasaññaṁ pajahati, dukkhato anupassanto sukhasaññaṁ pajahati, anattato anupassanto attasaññaṁ pajahati, nibbindanto nandiṁ pajahati, virajjanto rāgaṁ pajahati, nirodhento samudayaṁ pajahati, paṭinissajjanto ādānaṁ pajahati.


pli: Imehi sattahi ākārehi te dhamme anupassati.


pli: Dhammā upaṭṭhānaṁ, no sati.


pli: Sati upaṭṭhānañceva sati ca.


pli: Tāya satiyā tena ñāṇena te dhamme anupassati.


pli: Tena vuccati—


pli: “dhammesu dhammānupassanāsatipaṭṭhānā”.


pli: <b>Bhāvanā</b>ti catasso bhāvanā—


pli: tattha jātānaṁ dhammānaṁ anativattanaṭṭhena bhāvanā, indriyānaṁ ekarasaṭṭhena bhāvanā, tadupagavīriyavāhanaṭṭhena bhāvanā, āsevanaṭṭhena bhāvanā.


pli: Evaṁ dhammesu dhammānupassī viharatīti.


pli: Satipaṭṭhānakathā niṭṭhitā.


title_pli: Paṭisambhidāmagga Paññāvagga

pli: Paṭisambhidāmagga


pli: Paññāvagga


pli: 3.9. Vipassanākathā


pli: Evaṁ me sutaṁ—


pli: ekaṁ samayaṁ bhagavā sāvatthiyaṁ viharati jetavane anāthapiṇḍikassa ārāme.


pli: Tatra kho bhagavā bhikkhū āmantesi—


pli: “bhikkhavo”ti.


pli: “Bhadante”ti te bhikkhū bhagavato paccassosuṁ.


pli: Bhagavā etadavoca—


pli: “So vata, bhikkhave, bhikkhu kañci saṅkhāraṁ niccato samanupassanto anulomikāya khantiyā samannāgato bhavissatīti—


pli: netaṁ ṭhānaṁ vijjati;


pli: anulomikāya khantiyā asamannāgato sammattaniyāmaṁ okkamissatīti—


pli: sammattaniyāmaṁ anokkamamāno sotāpattiphalaṁ vā sakadāgāmiphalaṁ vā anāgāmiphalaṁ vā arahattaṁ vā sacchikarissatīti—


pli: netaṁ ṭhānaṁ vijjati.


pli: So vata, bhikkhave, bhikkhu sabbasaṅkhāre aniccato samanupassanto anulomikāya khantiyā samannāgato bhavissatīti—


pli: ṭhānametaṁ vijjati;


pli: anulomikāya khantiyā samannāgato sammattaniyāmaṁ okkamissatīti—


pli: ṭhānametaṁ vijjati, sammattaniyāmaṁ okkamamāno sotāpattiphalaṁ vā sakadāgāmiphalaṁ vā anāgāmiphalaṁ vā arahattaṁ vā sacchikarissatīti—


pli: ṭhānametaṁ vijjati.


pli: So vata, bhikkhave, bhikkhu kañci saṅkhāraṁ sukhato samanupassanto anulomikāya khantiyā samannāgato bhavissatīti—


pli: So vata, bhikkhave, bhikkhu sabbasaṅkhāre dukkhato samanupassanto anulomikāya khantiyā samannāgato bhavissatīti—


pli: sammattaniyāmaṁ okkamamāno sotāpattiphalaṁ vā sakadāgāmiphalaṁ vā anāgāmiphalaṁ vā arahattaṁ vā sacchikarissatīti—


pli: So vata, bhikkhave, bhikkhu kañci dhammaṁ attato samanupassanto anulomikāya khantiyā samannāgato bhavissatīti—


pli: So vata, bhikkhave, bhikkhu sabbadhamme anattato samanupassanto anulomikāya khantiyā samannāgato bhavissatīti—


pli: So vata, bhikkhave, bhikkhu nibbānaṁ dukkhato samanupassanto anulomikāya khantiyā samannāgato bhavissatīti—


pli: So vata, bhikkhave, bhikkhu nibbānaṁ sukhato samanupassanto anulomikāya khantiyā samannāgato bhavissatīti—


pli: ṭhānametaṁ vijjati”.


pli: Katihākārehi anulomikaṁ khantiṁ paṭilabhati, katihākārehi sammattaniyāmaṁ okkamati?


pli: Cattārīsāya ākārehi anulomikaṁ khantiṁ paṭilabhati, cattārīsāya ākārehi sammattaniyāmaṁ okkamati.


pli: Katamehi cattārīsāya ākārehi anulomikaṁ khantiṁ paṭilabhati, katamehi cattārīsāya ākārehi sammattaniyāmaṁ okkamati?


pli: Pañcakkhandhe aniccato dukkhato rogato gaṇḍato sallato aghato ābādhato parato palokato ītito upaddavato bhayato upasaggato calato pabhaṅguto addhuvato atāṇato aleṇato asaraṇato rittato tucchato suññato anattato ādīnavato vipariṇāmadhammato asārakato aghamūlato vadhakato vibhavato sāsavato saṅkhatato mārāmisato jātidhammato jarādhammato byādhidhammato maraṇadhammato sokadhammato paridevadhammato upāyāsadhammato saṅkilesikadhammato.


pli: Pañcakkhandhe aniccato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho niccaṁ nibbānanti passanto sammattaniyāmaṁ okkamati.


pli: Pañcakkhandhe dukkhato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho sukhaṁ nibbānanti passanto sammattaniyāmaṁ okkamati.


pli: Pañcakkhandhe rogato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho ārogyaṁ nibbānanti passanto sammattaniyāmaṁ okkamati.


pli: Pañcakkhandhe gaṇḍato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho agaṇḍaṁ nibbānanti passanto sammattaniyāmaṁ okkamati.


pli: Pañcakkhandhe sallato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho visallaṁ nibbānanti passanto sammattaniyāmaṁ okkamati.


pli: Pañcakkhandhe aghato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho anagho nibbānanti passanto sammattaniyāmaṁ okkamati.


pli: Pañcakkhandhe ābādhato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho anābādhaṁ nibbānanti passanto sammattaniyāmaṁ okkamati.


pli: Pañcakkhandhe parato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho aparappaccayaṁ nibbānanti passanto sammattaniyāmaṁ okkamati.


pli: Pañcakkhandhe palokato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho apalokadhammo nibbānanti passanto sammattaniyāmaṁ okkamati.


pli: Pañcakkhandhe ītito passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho anītikaṁ nibbānanti passanto sammattaniyāmaṁ okkamati.


pli: Pañcakkhandhe upaddavato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho anupaddavaṁ nibbānanti passanto sammattaniyāmaṁ okkamati.


pli: Pañcakkhandhe bhayato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho abhayaṁ nibbānanti passanto sammattaniyāmaṁ okkamati.


pli: Pañcakkhandhe upasaggato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho anupasaggaṁ nibbānanti passanto sammattaniyāmaṁ okkamati.


pli: Pañcakkhandhe calato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho acalaṁ nibbānanti passanto sammattaniyāmaṁ okkamati.


pli: Pañcakkhandhe pabhaṅguto passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho apabhaṅgu nibbānanti passanto sammattaniyāmaṁ okkamati.


pli: Pañcakkhandhe addhuvato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho dhuvaṁ nibbānanti passanto sammattaniyāmaṁ okkamati.


pli: Pañcakkhandhe atāṇato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho tāṇaṁ nibbānanti passanto sammattaniyāmaṁ okkamati.


pli: Pañcakkhandhe aleṇato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho leṇaṁ nibbānanti passanto sammattaniyāmaṁ okkamati.


pli: Pañcakkhandhe asaraṇato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho saraṇaṁ nibbānanti passanto sammattaniyāmaṁ okkamati.


pli: Pañcakkhandhe rittato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho arittaṁ nibbānanti passanto sammattaniyāmaṁ okkamati.


pli: Pañcakkhandhe tucchato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho atucchaṁ nibbānanti passanto sammattaniyāmaṁ okkamati.


pli: Pañcakkhandhe suññato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho paramasuññaṁ nibbānanti passanto sammattaniyāmaṁ okkamati.


pli: Pañcakkhandhe anattato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho paramatthaṁ nibbānanti passanto sammattaniyāmaṁ okkamati.


pli: Pañcakkhandhe ādīnavato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho anādīnavaṁ nibbānanti passanto sammattaniyāmaṁ okkamati.


pli: Pañcakkhandhe vipariṇāmadhammato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho avipariṇāmadhammaṁ nibbānanti passanto sammattaniyāmaṁ okkamati.


pli: Pañcakkhandhe asārakato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho sāraṁ nibbānanti passanto sammattaniyāmaṁ okkamati.


pli: Pañcakkhandhe aghamūlato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho anaghamūlaṁ nibbānanti passanto sammattaniyāmaṁ okkamati.


pli: Pañcakkhandhe vadhakato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho avadhakaṁ nibbānanti passanto sammattaniyāmaṁ okkamati.


pli: Pañcakkhandhe vibhavato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho avibhavaṁ nibbānanti passanto sammattaniyāmaṁ okkamati.


pli: Pañcakkhandhe sāsavato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho anāsavaṁ nibbānanti passanto sammattaniyāmaṁ okkamati.


pli: Pañcakkhandhe saṅkhatato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho asaṅkhataṁ nibbānanti passanto sammattaniyāmaṁ okkamati.


pli: Pañcakkhandhe mārāmisato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho nirāmisaṁ nibbānanti passanto sammattaniyāmaṁ okkamati.


pli: Pañcakkhandhe jātidhammato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho ajātaṁ nibbānanti passanto sammattaniyāmaṁ okkamati.


pli: Pañcakkhandhe jarādhammato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho ajaraṁ nibbānanti passanto sammattaniyāmaṁ okkamati.


pli: Pañcakkhandhe byādhidhammato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho abyādhi nibbānanti passanto sammattaniyāmaṁ okkamati.


pli: Pañcakkhandhe maraṇadhammato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho amataṁ nibbānanti passanto sammattaniyāmaṁ okkamati.


pli: Pañcakkhandhe sokadhammato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho asokaṁ nibbānanti passanto sammattaniyāmaṁ okkamati.


pli: Pañcakkhandhe paridevadhammato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho aparidevaṁ nibbānanti passanto sammattaniyāmaṁ okkamati.


pli: Pañcakkhandhe upāyāsadhammato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho anupāyāsaṁ nibbānanti passanto sammattaniyāmaṁ okkamati.


pli: Pañcakkhandhe saṅkilesikadhammato passanto anulomikaṁ khantiṁ paṭilabhati.


pli: Pañcannaṁ khandhānaṁ nirodho asaṅkiliṭṭhaṁ nibbānanti passanto sammattaniyāmaṁ okkamati.


pli: Aniccatoti, aniccānupassanā.


pli: Dukkhatoti, dukkhānupassanā.


pli: Rogatoti, dukkhānupassanā.


pli: Gaṇḍatoti, dukkhānupassanā.


pli: Sallatoti, dukkhānupassanā.


pli: Aghatoti, dukkhānupassanā.


pli: Ābādhatoti, dukkhānupassanā.


pli: Paratoti, anattānupassanā.


pli: Palokatoti, aniccānupassanā.


pli: Ītitoti, dukkhānupassanā. [10]


pli: Upaddavatoti, dukkhānupassanā.


pli: Bhayatoti, dukkhānupassanā.


pli: Upasaggatoti, dukkhānupassanā.


pli: Calatoti, aniccānupassanā.


pli: Pabhaṅgutoti, aniccānupassanā.


pli: Addhuvatoti, aniccānupassanā.


pli: Atāṇatoti, dukkhānupassanā.


pli: Aleṇatoti, dukkhānupassanā.


pli: Asaraṇatoti, dukkhānupassanā.


pli: Rittatoti, anattānupassanā.


pli: Tucchatoti, anattānupassanā.


pli: Suññatoti, anattānupassanā.


pli: Anattatoti, anattānupassanā.


pli: Ādīnavatoti, dukkhānupassanā.


pli: Vipariṇāmadhammatoti, aniccānupassanā.


pli: Asārakatoti, anattānupassanā.


pli: Aghamūlatoti, dukkhānupassanā.


pli: Vadhakatoti, dukkhānupassanā.


pli: Vibhavatoti, aniccānupassanā.


pli: Sāsavatoti, dukkhānupassanā.


pli: Saṅkhatatoti, aniccānupassanā.


pli: Mārāmisatoti, dukkhānupassanā.


pli: Jātidhammatoti, dukkhānupassanā.


pli: Jarādhammatoti, dukkhānupassanā.


pli: Byādhidhammatoti, dukkhānupassanā.


pli: Maraṇadhammatoti, aniccānupassanā.


pli: Sokadhammatoti, dukkhānupassanā.


pli: Paridevadhammatoti, dukkhānupassanā.


pli: Upāyāsadhammatoti, dukkhānupassanā.


pli: Saṅkilesikadhammatoti, dukkhānupassanā.


pli: Imehi cattālīsāya ākārehi anulomikaṁ khantiṁ paṭilabhati.


pli: Imehi cattālīsāya ākārehi sammattaniyāmaṁ okkamati.


pli: Imehi cattālīsāya ākārehi anulomikaṁ khantiṁ paṭilabhantassa, imehi cattālīsāya ākārehi sammattaniyāmaṁ okkamantassa kati aniccānupassanā, kati dukkhānupassanā, kati anattānupassanā?


pli: Pañcavīsati anattānupassanā,


pli: Paññāsa aniccānupassanā;


pli: Sataṁ pañcavīsati ceva,


pli: Yāni dukkhe pavuccareti.


pli: Vipassanākathā niṭṭhitā.


nikaya: pv

title_pli: Petavatthu Uragavagga

pli: 1. Khettūpamapetavatthu


pli: Namo tassa Bhagavato Arahato Sammāsambuddhassa.


pli: “Khettūpamā arahanto,


pli: dāyakā kassakūpamā;


pli: Bījūpamaṁ deyyadhammaṁ,


pli: etto nibbattate phalaṁ.


pli: Etaṁ bījaṁ kasi khettaṁ,


pli: petānaṁ dāyakassa ca;


pli: Taṁ petā paribhuñjanti,


pli: dātā puññena vaḍḍhati.


pli: Idheva kusalaṁ katvā,


pli: Pete ca paṭipūjiya;


pli: Saggañca kamatiṭṭhānaṁ,


pli: Kammaṁ katvāna bhaddakan”ti.


pli: Khettūpamapetavatthu paṭhamaṁ.


pli: 10. Khallāṭiyapetivatthu


pli: “Kā nu antovimānasmiṁ,


pli: tiṭṭhantī nūpanikkhami;


pli: Upanikkhamassu bhadde,


pli: passāma taṁ bahiṭṭhitan”ti.


pli: “Aṭṭīyāmi harāyāmi,


pli: naggā nikkhamituṁ bahi;


pli: Kesehamhi paṭicchannā,


pli: puññaṁ me appakaṁ katan”ti.


pli: “Handuttarīyaṁ dadāmi te,


pli: idaṁ dussaṁ nivāsaya;


pli: Idaṁ dussaṁ nivāsetvā,


pli: ehi nikkhama sobhane;


pli: “Hatthena hatthe te dinnaṁ,


pli: na mayhaṁ upakappati;


pli: Esetthupāsako saddho,


pli: sammāsambuddhasāvako.


pli: Etaṁ acchādayitvāna,


pli: mama dakkhiṇamādisa;


pli: Tathāhaṁ sukhitā hessaṁ,


pli: sabbakāmasamiddhinī”ti.


pli: Tañca te nhāpayitvāna,


pli: vilimpetvāna vāṇijā;


pli: Vatthehacchādayitvāna,


pli: tassā dakkhiṇamādisuṁ.


pli: Samanantarānuddiṭṭhe,


pli: vipāko udapajjatha;


pli: Bhojanacchādanapānīyaṁ,


pli: dakkhiṇāya idaṁ phalaṁ.


pli: Tato suddhā sucivasanā,


pli: kāsikuttamadhārinī;


pli: Hasantī vimānā nikkhami,


pli: dakkhiṇāya idaṁ phalanti.


pli: “Sucittarūpaṁ ruciraṁ,


pli: vimānaṁ te pabhāsati;


pli: Devate pucchitācikkha,


pli: kissa kammassidaṁ phalan”ti.


pli: “Bhikkhuno caramānassa,


pli: doṇinimmajjaniṁ ahaṁ;


pli: Adāsiṁ ujubhūtassa,


pli: vippasannena cetasā.


pli: Tassa kammassa kusalassa,


pli: vipākaṁ dīghamantaraṁ;


pli: Anubhomi vimānasmiṁ,


pli: tañca dāni parittakaṁ.


pli: Uddhaṁ catūhi māsehi,


pli: kālakiriyā bhavissati;


pli: Ekantakaṭukaṁ ghoraṁ,


pli: nirayaṁ papatissahaṁ.


pli: Catukkaṇṇaṁ catudvāraṁ,


pli: vibhattaṁ bhāgaso mitaṁ;


pli: Ayopākārapariyantaṁ,


pli: ayasā paṭikujjitaṁ.


pli: Tassa ayomayā bhūmi,


pli: jalitā tejasā yutā;


pli: Samantā yojanasataṁ,


pli: pharitvā tiṭṭhati sabbadā.


pli: Tatthāhaṁ dīghamaddhānaṁ,


pli: dukkhaṁ vedissa vedanaṁ;


pli: Phalañca pāpakammassa,


pli: tasmā socāmahaṁ bhusan”ti.


pli: Khallāṭiyapetivatthu dasamaṁ.


pli: 11. Nāgapetavatthu


pli: “Puratova setena paleti hatthinā,


pli: Majjhe pana assatarīrathena;


pli: Pacchā ca kaññā sivikāya nīyati,


pli: Obhāsayantī dasa sabbaso disā.


pli: Tumhe pana muggarahatthapāṇino,


pli: Rudammukhā chinnapabhinnagattā;


pli: Manussabhūtā kimakattha pāpaṁ,


pli: Yenaññamaññassa pivātha lohitan”ti.


pli: “Puratova yo gacchati kuñjarena,


pli: Setena nāgena catukkamena;


pli: Amhāka putto ahu jeṭṭhako so,


pli: Dānāni datvāna sukhī pamodati.


pli: Yo so majjhe assatarīrathena,


pli: Catubbhi yuttena suvaggitena;


pli: Amhāka putto ahu majjhimo so,


pli: Amaccharī dānavatī virocati.


pli: Yā sā ca pacchā sivikāya nīyati,


pli: Nārī sapaññā migamandalocanā;


pli: Amhāka dhītā ahu sā kaniṭṭhikā,


pli: Bhāgaḍḍhabhāgena sukhī pamodati.


pli: Ete ca dānāni adaṁsu pubbe,


pli: Pasannacittā samaṇabrāhmaṇānaṁ;


pli: Mayaṁ pana maccharino ahumha,


pli: Paribhāsakā samaṇabrāhmaṇānaṁ;


pli: Ete ca datvā paricārayanti,


pli: Mayañca sussāma naḷova chinno”ti.


pli: “Kiṁ tumhākaṁ bhojanaṁ kiṁ sayānaṁ,


pli: Kathañca yāpetha supāpadhammino;


pli: Pahūtabhogesu anappakesu,


pli: Sukhaṁ virādhāya dukkhajja pattā”ti.


pli: “Aññamaññaṁ vadhitvāna,


pli: pivāma pubbalohitaṁ;


pli: Bahuṁ pitvā na dhātā homa,


pli: nacchādimhase mayaṁ.


pli: Icceva maccā paridevayanti,


pli: Adāyakā pecca yamassa ṭhāyino;


pli: Ye te vidicca adhigamma bhoge,


pli: Na bhuñjare nāpi karonti puññaṁ.


pli: Te khuppipāsūpagatā parattha,


pli: Pacchā ciraṁ jhāyare ḍayhamānā;


pli: Kammāni katvāna dukhudrāni,


pli: Anubhonti dukkhaṁ kaṭukapphalāni.


pli: Ittaraṁ hi dhanaṁ dhaññaṁ,


pli: ittaraṁ idha jīvitaṁ;


pli: Ittaraṁ ittarato ñatvā,


pli: dīpaṁ kayirātha paṇḍito.


pli: Ye te evaṁ pajānanti,


pli: narā dhammassa kovidā;


pli: Te dāne nappamajjanti,


pli: sutvā arahataṁ vaco”ti.


pli: Nāgapetavatthu ekādasamaṁ.


pli: 12. Uragapetavatthu


pli: “Uragova tacaṁ jiṇṇaṁ,


pli: hitvā gacchati saṁ tanuṁ;


pli: Evaṁ sarīre nibbhoge,


pli: pete kālaṅkate sati.


pli: Ḍayhamāno na jānāti,


pli: ñātīnaṁ paridevitaṁ;


pli: Tasmā etaṁ na rodāmi,


pli: gato so tassa yā gati”.


pli: “Anabbhito tato āgā,


pli: nānuññāto ito gato;


pli: Yathāgato tathā gato,


pli: tattha kā paridevanā.


pli: “Sace rode kisā assaṁ,


pli: tattha me kiṁ phalaṁ siyā;


pli: Ñātimittasuhajjānaṁ,


pli: bhiyyo no aratī siyā.


pli: “Yathāpi dārako candaṁ,


pli: gacchantamanurodati;


pli: Evaṁ sampadamevetaṁ,


pli: yo petamanusocati.


pli: “Yathāpi brahme udakumbho,


pli: bhinno appaṭisandhiyo;


pli: Ḍayhamāno na jānāti,


pli: ñātīnaṁ paridevitaṁ;


pli: Tasmā etaṁ na rodāmi,


pli: gato so tassa yā gatī”ti.


pli: Uragapetavatthu dvādasamaṁ.


pli: Uragavaggo paṭhamo.


pli: Khettañca sūkaraṁ pūti,


pli: piṭṭhaṁ cāpi tirokuṭṭaṁ;


pli: Pañcāpi sattaputtañca,


pli: goṇaṁ pesakārakañca;


pli: Tathā khallāṭiyaṁ nāgaṁ,


pli: dvādasaṁ uragañcevāti.


title_pli: Petavatthu Ubbarivagga

pli: 1. Saṁsāramocakapetivatthu


pli: “Naggā dubbaṇṇarūpāsi,


pli: kisā dhamanisanthatā;


pli: Upphāsulike kisike,


pli: kā nu tvaṁ idha tiṭṭhasī”ti.


pli: “Ahaṁ bhadante petīmhi,


pli: duggatā yamalokikā;


pli: Pāpakammaṁ karitvāna,


pli: petalokaṁ ito gatā”ti.


pli: “Kiṁ nu kāyena vācāya,


pli: manasā dukkaṭaṁ kataṁ;


pli: Kissa kammavipākena,


pli: “Anukampakā mayhaṁ nāhesuṁ bhante,


pli: Pitā ca mātā athavāpi ñātakā;


pli: Ye maṁ niyojeyyuṁ dadāhi dānaṁ,


pli: Pasannacittā samaṇabrāhmaṇānaṁ.


pli: Ito ahaṁ vassasatāni pañca,


pli: Yaṁ evarūpā vicarāmi naggā;


pli: Khudāya taṇhāya ca khajjamānā,


pli: Pāpassa kammassa phalaṁ mamedaṁ.


pli: Vandāmi taṁ ayya pasannacittā,


pli: Anukampa maṁ vīra mahānubhāva;


pli: Datvā ca me ādisa yaṁ hi kiñci,


pli: Mocehi maṁ duggatiyā bhadante”ti.


pli: Sādhūti so paṭissutvā,


pli: sāriputtonukampako;


pli: Bhikkhūnaṁ ālopaṁ datvā,


pli: pāṇimattañca coḷakaṁ;


pli: Thālakassa ca pānīyaṁ,


pli: tassā dakkhiṇamādisi.


pli: Samanantarānuddiṭṭhe,


pli: vipāko udapajjatha;


pli: Bhojanacchādanapānīyaṁ,


pli: dakkhiṇāya idaṁ phalaṁ.


pli: Tato suddhā sucivasanā,


pli: kāsikuttamadhārinī;


pli: Vicittavatthābharaṇā,


pli: sāriputtaṁ upasaṅkami.


pli: “Abhikkantena vaṇṇena,


pli: yā tvaṁ tiṭṭhasi devate;


pli: Obhāsentī disā sabbā,


pli: osadhī viya tārakā.


pli: Kena te tādiso vaṇṇo,


pli: kena te idha mijjhati;


pli: Uppajjanti ca te bhogā,


pli: ye keci manaso piyā.


pli: Pucchāmi taṁ devi mahānubhāve,


pli: Manussabhūtā kimakāsi puññaṁ;


pli: Kenāsi evaṁ jalitānubhāvā,


pli: Vaṇṇo ca te sabbadisā pabhāsatī”ti.


pli: “Uppaṇḍukiṁ kisaṁ chātaṁ,


pli: naggaṁ sampatitacchaviṁ;


pli: Muni kāruṇiko loke,


pli: taṁ maṁ addakkhi duggataṁ.


pli: Bhikkhūnaṁ ālopaṁ datvā,


pli: pāṇimattañca coḷakaṁ;


pli: Thālakassa ca pānīyaṁ,


pli: mama dakkhiṇamādisi.


pli: Ālopassa phalaṁ passa,


pli: bhattaṁ vassasataṁ dasa;


pli: Bhuñjāmi kāmakāminī,


pli: anekarasabyañjanaṁ.


pli: Pāṇimattassa coḷassa,


pli: vipākaṁ passa yādisaṁ;


pli: Yāvatā nandarājassa,


pli: vijitasmiṁ paṭicchadā.


pli: Tato bahutarā bhante,


pli: vatthānacchādanāni me;


pli: Koseyyakambalīyāni,


pli: khomakappāsikāni ca.


pli: Vipulā ca mahagghā ca,


pli: tepākāsevalambare;


pli: Sāhaṁ taṁ paridahāmi,


pli: yaṁ yaṁ hi manaso piyaṁ.


pli: Thālakassa ca pānīyaṁ,


pli: Gambhīrā caturassā ca,


pli: pokkharañño sunimmitā.


pli: Setodakā suppatitthā,


pli: sītā appaṭigandhiyā;


pli: Padumuppalasañchannā,


pli: vārikiñjakkhapūritā.


pli: Sāhaṁ ramāmi kīḷāmi,


pli: modāmi akutobhayā;


pli: Muniṁ kāruṇikaṁ loke,


pli: bhante vanditumāgatā”ti.


pli: Saṁsāramocakapetivatthu paṭhamaṁ.


pli: 2. Sāriputtattheramātupetivatthu


pli: “Naggā dubbaṇṇarūpāsi,


pli: kisā dhamanisanthatā;


pli: Upphāsulike kisike,


pli: kā nu tvaṁ idha tiṭṭhasi”.


pli: “Ahaṁ te sakiyā mātā,


pli: pubbe aññāsu jātīsu;


pli: Upapannā pettivisayaṁ,


pli: khuppipāsasamappitā.


pli: Chaḍḍitaṁ khipitaṁ kheḷaṁ,


pli: siṅghāṇikaṁ silesumaṁ;


pli: Vasañca ḍayhamānānaṁ,


pli: vijātānañca lohitaṁ.


pli: Vaṇikānañca yaṁ ghāna-


pli: sīsacchinnāna lohitaṁ;


pli: Khudāparetā bhuñjāmi,


pli: itthipurisanissitaṁ.


pli: Pubbalohitaṁ bhakkhāmi,


pli: pasūnaṁ mānusāna ca;


pli: Aleṇā anagārā ca,


pli: nīlamañcaparāyaṇā.


pli: Dehi puttaka me dānaṁ,


pli: datvā anvādisāhi me;


pli: Appeva nāma mucceyyaṁ,


pli: pubbalohitabhojanā”ti.


pli: Mātuyā vacanaṁ sutvā,


pli: upatissonukampako;


pli: Āmantayi moggallānaṁ,


pli: anuruddhañca kappinaṁ.


pli: Catasso kuṭiyo katvā,


pli: saṅghe cātuddise adā;


pli: Kuṭiyo annapānañca,


pli: mātu dakkhiṇamādisī.


pli: Samanantarānuddiṭṭhe,


pli: vipāko udapajjatha;


pli: Bhojanaṁ pānīyaṁ vatthaṁ,


pli: dakkhiṇāya idaṁ phalaṁ.


pli: Tato suddhā sucivasanā,


pli: kāsikuttamadhārinī;


pli: Vicittavatthābharaṇā,


pli: kolitaṁ upasaṅkami.


pli: “Abhikkantena vaṇṇena,


pli: yā tvaṁ tiṭṭhasi devate;


pli: Obhāsentī disā sabbā,


pli: osadhī viya tārakā.


pli: Kena tetādiso vaṇṇo,


pli: kena te idha mijjhati;


pli: Uppajjanti ca te bhogā,


pli: ye keci manaso piyā.


pli: Pucchāmi taṁ devi mahānubhāve,


pli: Manussabhūtā kimakāsi puññaṁ;


pli: Kenāsi evaṁ jalitānubhāvā,


pli: Vaṇṇo ca te sabbadisā pabhāsatī”ti.


pli: “Sāriputtassāhaṁ mātā,


pli: pubbe aññāsu jātīsu;


pli: Upapannā pettivisayaṁ,


pli: khuppipāsasamappitā.


pli: Chaḍḍitaṁ khipitaṁ kheḷaṁ,


pli: siṅghāṇikaṁ silesumaṁ;


pli: Vasañca ḍayhamānānaṁ,


pli: vijātānañca lohitaṁ.


pli: Vaṇikānañca yaṁ ghāna-


pli: sīsacchinnāna lohitaṁ;


pli: Khudāparetā bhuñjāmi,


pli: itthipurisanissitaṁ.


pli: Pubbalohitaṁ bhakkhissaṁ,


pli: pasūnaṁ mānusāna ca;


pli: Aleṇā anagārā ca,


pli: nīlamañcaparāyaṇā.


pli: Sāriputtassa dānena,


pli: modāmi akutobhayā;


pli: Muniṁ kāruṇikaṁ loke,


pli: bhante vanditumāgatā”ti.


pli: 3. Mattāpetivatthu


pli: “Naggā dubbaṇṇarūpāsi,


pli: kisā dhamanisanthatā;


pli: Upphāsulike kisike,


pli: kā nu tvaṁ idha tiṭṭhasī”ti.


pli: “Ahaṁ mattā tuvaṁ tissā,


pli: sapattī te pure ahuṁ;


pli: Pāpakammaṁ karitvāna,


pli: petalokaṁ ito gatā”ti.


pli: “Kiṁ nu kāyena vācāya,


pli: manasā dukkaṭaṁ kataṁ;


pli: Kissa kammavipākena,


pli: “Caṇḍī ca pharusā cāsiṁ,


pli: issukī maccharī saṭhā;


pli: Tāhaṁ duruttaṁ vatvāna,


pli: “Sabbaṁ ahampi jānāmi,


pli: yathā tvaṁ caṇḍikā ahu;


pli: Aññañca kho taṁ pucchāmi,


pli: kenāsi paṁsukunthitā”ti.


pli: “Sīsaṁnhātā tuvaṁ āsi,


pli: sucivatthā alaṅkatā;


pli: Ahañca kho adhimattaṁ,


pli: samalaṅkatatarā tayā.


pli: Tassā me pekkhamānāya,


pli: sāmikena samantayi;


pli: Tato me issā vipulā,


pli: kodho me samajāyatha.


pli: Tato paṁsuṁ gahetvāna,


pli: paṁsunā taṁ hi okiriṁ;


pli: Tassa kammavipākena,


pli: tenamhi paṁsukunthitā”ti.


pli: paṁsunā maṁ tvamokiri;


pli: kena khajjasi kacchuyā”ti.


pli: “Bhesajjahārī ubhayo,


pli: vanantaṁ agamimhase;


pli: Tvañca bhesajjamāhari,


pli: ahañca kapikacchuno.


pli: Tassā tyājānamānāya,


pli: seyyaṁ tyāhaṁ samokiriṁ;


pli: tena khajjāmi kacchuyā”ti.


pli: “Sabbaṁ ahampi jānāmi,


pli: seyyaṁ me tvaṁ samokiri;


pli: Aññañca kho taṁ pucchāmi,


pli: kenāsi naggiyā tuvan”ti.


pli: “Sahāyānaṁ samayo āsi,


pli: ñātīnaṁ samitī ahu;


pli: Tvañca āmantitā āsi,


pli: sasāminī no ca kho ahaṁ.


pli: dussaṁ tyāhaṁ apānudiṁ;


pli: Tassa kammavipākena,


pli: tenamhi naggiyā ahan”ti.


pli: dussaṁ me tvaṁ apānudi;


pli: kenāsi gūthagandhinī”ti.


pli: “Tava gandhañca mālañca,


pli: paccagghañca vilepanaṁ;


pli: Gūthakūpe atāresiṁ,


pli: taṁ pāpaṁ pakataṁ mayā;


pli: tenamhi gūthagandhinī”ti.


pli: “Sabbaṁ ahampi jānāmi,


pli: taṁ pāpaṁ pakataṁ tayā;


pli: Aññañca kho taṁ pucchāmi,


pli: kenāsi duggatā tuvan”ti.


pli: “Ubhinnaṁ samakaṁ āsi,


pli: yaṁ gehe vijjate dhanaṁ;


pli: Santesu deyyadhammesu,


pli: dīpaṁ nākāsimattano;


pli: Tassa kammavipākena,


pli: tenamhi duggatā ahaṁ.


pli: Tadeva maṁ tvaṁ avaca,


pli: ‘pāpakammaṁ nisevasi;


pli: Na hi pāpehi kammehi,


pli: sulabhā hoti suggatī’”ti.


pli: “Vāmato maṁ tvaṁ paccesi,


pli: athopi maṁ usūyasi;


pli: Passa pāpānaṁ kammānaṁ,


pli: vipāko hoti yādiso.


pli: Te gharā tā ca dāsiyo,


pli: tānevābharaṇānime;


pli: Te aññe paricārenti,


pli: na bhogā honti sassatā.


pli: Idāni bhūtassa pitā,


pli: āpaṇā gehamehiti;


pli: Appeva te dade kiñci,


pli: mā su tāva ito agā”ti.


pli: “Naggā dubbaṇṇarūpāmhi,


pli: kisā dhamanisanthatā;


pli: Kopīnametaṁ itthīnaṁ,


pli: mā maṁ bhūtapitāddasā”ti.


pli: “Handa kiṁ vā tyāhaṁ dammi,


pli: Kiṁ vā tedha karomahaṁ;


pli: Yena tvaṁ sukhitā assa,


pli: Sabbakāmasamiddhinī”ti.


pli: “Cattāro bhikkhū saṅghato,


pli: cattāro pana puggale;


pli: Aṭṭha bhikkhū bhojayitvā,


pli: mama dakkhiṇamādisa;


pli: Tadāhaṁ sukhitā hessaṁ,


pli: sabbakāmasamiddhinī”ti.


pli: Sādhūti sā paṭissutvā,


pli: bhojayitvāṭṭha bhikkhavo;


pli: Vatthehacchādayitvāna,


pli: tassā dakkhiṇamādisī.


pli: Samanantarānuddiṭṭhe,


pli: vipāko udapajjatha;


pli: Bhojanacchādanapānīyaṁ,


pli: dakkhiṇāya idaṁ phalaṁ.


pli: Tato suddhā sucivasanā,


pli: kāsikuttamadhārinī;


pli: Vicittavatthābharaṇā,


pli: sapattiṁ upasaṅkami.


pli: “Abhikkantena vaṇṇena,


pli: yā tvaṁ tiṭṭhasi devate;


pli: Obhāsentī disā sabbā,


pli: osadhī viya tārakā.


pli: Kena tetādiso vaṇṇo,


pli: kena te idha mijjhati;


pli: Uppajjanti ca te bhogā,


pli: ye keci manaso piyā.


pli: Pucchāmi taṁ devi mahānubhāve,


pli: Manussabhūtā kimakāsi puññaṁ;


pli: Kenāsi evaṁ jalitānubhāvā,


pli: Vaṇṇo ca te sabbadisā pabhāsatī”ti.


pli: “Ahaṁ mattā tuvaṁ tissā,


pli: sapattī te pure ahuṁ;


pli: Pāpakammaṁ karitvāna,


pli: petalokaṁ ito gatā.


pli: Tava dinnena dānena,


pli: modāmi akutobhayā;


pli: Ciraṁ jīvāhi bhagini,


pli: saha sabbehi ñātibhi;


pli: Asokaṁ virajaṁ ṭhānaṁ,


pli: āvāsaṁ vasavattinaṁ.


pli: Idha dhammaṁ caritvāna,


pli: Dānaṁ datvāna sobhane;


pli: Vineyya maccheramalaṁ samūlaṁ,


pli: Aninditā saggamupehi ṭhānan”ti.


pli: Mattāpetivatthu tatiyaṁ.


pli: 4. Nandāpetivatthu


pli: “Kāḷī dubbaṇṇarūpāsi,


pli: pharusā bhīrudassanā;


pli: Piṅgalāsi kaḷārāsi,


pli: na taṁ maññāmi mānusin”ti.


pli: “Ahaṁ nandā nandisena,


pli: bhariyā te pure ahuṁ;


pli: Pāpakammaṁ karitvāna,


pli: petalokaṁ ito gatā”ti.


pli: “Kiṁ nu kāyena vācāya,


pli: manasā dukkaṭaṁ kataṁ;


pli: Kissa kammavipākena,


pli: “Caṇḍī ca pharusā cāsiṁ,


pli: tayi cāpi agāravā;


pli: Tāhaṁ duruttaṁ vatvāna,


pli: “Handuttarīyaṁ dadāmi te,


pli: imaṁ dussaṁ nivāsaya;


pli: Imaṁ dussaṁ nivāsetvā,


pli: ehi nessāmi taṁ gharaṁ.


pli: Vatthañca annapānañca,


pli: lacchasi tvaṁ gharaṁ gatā;


pli: Putte ca te passissasi,


pli: suṇisāyo ca dakkhasī”ti.


pli: “Hatthena hatthe te dinnaṁ,


pli: na mayhaṁ upakappati;


pli: Bhikkhū ca sīlasampanne,


pli: vītarāge bahussute.


pli: Tappehi annapānena,


pli: mama dakkhiṇamādisa;


pli: Tadāhaṁ sukhitā hessaṁ,


pli: sabbakāmasamiddhinī”ti.


pli: Sādhūti so paṭissutvā,


pli: dānaṁ vipulamākiri;


pli: Annaṁ pānaṁ khādanīyaṁ,


pli: vatthasenāsanāni ca;


pli: Chattaṁ gandhañca mālañca,


pli: vividhā ca upāhanā.


pli: vītarāge bahussute;


pli: Tappetvā annapānena,


pli: tassā dakkhiṇamādisī.


pli: Samanantarānuddiṭṭhe,


pli: vipāko udapajjatha;


pli: Bhojanacchādanapānīyaṁ,


pli: dakkhiṇāya idaṁ phalaṁ.


pli: Tato suddhā sucivasanā,


pli: kāsikuttamadhārinī;


pli: Vicittavatthābharaṇā,


pli: sāmikaṁ upasaṅkami.


pli: “Abhikkantena vaṇṇena,


pli: yā tvaṁ tiṭṭhasi devate;


pli: Obhāsentī disā sabbā,


pli: osadhī viya tārakā.


pli: Kena tetādiso vaṇṇo,


pli: kena te idha mijjhati;


pli: Uppajjanti ca te bhogā,


pli: ye keci manaso piyā.


pli: Pucchāmi taṁ devi mahānubhāve,


pli: Manussabhūtā kimakāsi puññaṁ;


pli: Kenāsi evaṁ jalitānubhāvā,


pli: Vaṇṇo ca te sabbadisā pabhāsatī”ti.


pli: “Ahaṁ nandā nandisena,


pli: bhariyā te pure ahuṁ;


pli: Pāpakammaṁ karitvāna,


pli: petalokaṁ ito gatā.


pli: Tava dinnena dānena,


pli: modāmi akutobhayā;


pli: Ciraṁ jīva gahapati,


pli: saha sabbehi ñātibhi;


pli: Asokaṁ virajaṁ khemaṁ,


pli: āvāsaṁ vasavattinaṁ.


pli: Idha dhammaṁ caritvāna,


pli: Dānaṁ datvā gahapati;


pli: Vineyya maccheramalaṁ samūlaṁ,


pli: Anindito saggamupehi ṭhānan”ti.


pli: Nandāpetivatthu catutthaṁ.


pli: 5. Maṭṭhakuṇḍalīpetavatthu


pli: “Alaṅkato maṭṭhakuṇḍalī,


pli: Māladhārī haricandanussado;


pli: Bāhā paggayha kandasi,


pli: Vanamajjhe kiṁ dukkhito tuvan”ti.


pli: “Sovaṇṇamayo pabhassaro,


pli: Uppanno rathapañjaro mama;


pli: Tassa cakkayugaṁ na vindāmi,


pli: Tena dukkhena jahāmi jīvitan”ti.


pli: “Sovaṇṇamayaṁ maṇimayaṁ,


pli: Lohitakamayaṁ atha rūpiyamayaṁ;


pli: Ācikkha me bhaddamāṇava,


pli: Cakkayugaṁ paṭipādayāmi te”ti.


pli: So māṇavo tassa pāvadi,


pli: “Candasūriyā ubhayettha dissare;


pli: Sovaṇṇamayo ratho mama,


pli: Tena cakkayugena sobhatī”ti.


pli: “Bālo kho tvaṁ asi māṇava,


pli: Yo tvaṁ patthayase apatthiyaṁ;


pli: Maññāmi tuvaṁ marissasi,


pli: Na hi tvaṁ lacchasi candasūriye”ti.


pli: “Gamanāgamanampi dissati,


pli: Vaṇṇadhātu ubhayattha vīthiyā;


pli: Peto kālakato na dissati,


pli: Ko nidha kandataṁ bālyataro”ti.


pli: “Saccaṁ kho vadesi māṇava,


pli: Ahameva kandataṁ bālyataro;


pli: Candaṁ viya dārako rudaṁ,


pli: Petaṁ kālakatābhipatthayinti.


pli: Ādittaṁ vata maṁ santaṁ,


pli: ghatasittaṁva pāvakaṁ;


pli: Vārinā viya osiñcaṁ,


pli: sabbaṁ nibbāpaye daraṁ.


pli: Abbahī vata me sallaṁ,


pli: sokaṁ hadayanissitaṁ;


pli: Yo me sokaparetassa,


pli: puttasokaṁ apānudi.


pli: Svāhaṁ abbūḷhasallosmi,


pli: sītibhūtosmi nibbuto;


pli: Na socāmi na rodāmi,


pli: tava sutvāna māṇavā”ti.


pli: “Devatā nusi gandhabbo,


pli: adu sakko purindado;


pli: Ko vā tvaṁ kassa vā putto,


pli: kathaṁ jānemu taṁ mayan”ti.


pli: “Yañca kandasi yañca rodasi,


pli: Puttaṁ āḷāhane sayaṁ dahitvā;


pli: Svāhaṁ kusalaṁ karitvā kammaṁ,


pli: Tidasānaṁ sahabyataṁ gato”ti.


pli: “Appaṁ vā bahuṁ vā nāddasāma,


pli: Dānaṁ dadantassa sake agāre;


pli: Uposathakammaṁ vā tādisaṁ,


pli: Kena kammena gatosi devalokan”ti.


pli: “Ābādhikohaṁ dukkhito gilāno,